02020R0687 — ET — 14.07.2021 — 001.002

Käesolev tekst on üksnes dokumenteerimisvahend ning sel ei ole mingit õiguslikku mõju. Liidu institutsioonid ei vastuta selle teksti sisu eest. Asjakohaste õigusaktide autentsed versioonid, sealhulgas nende preambulid, on avaldatud Euroopa Liidu Teatajas ning on kättesaadavad EUR-Lexi veebisaidil. Need ametlikud tekstid on vahetult kättesaadavad käesolevasse dokumenti lisatud linkide kaudu

►B KOMISJONI DELEGEERITUD MÄÄRUS (EL) 2020/687, 17. detsember 2019, millega täiendatakse Euroopa Parlamendi ja nõukogu määrust (EL) 2016/429 seoses teatavate loetellu kantud taudide ennetamise ja tõrje eeskirjadega (EMPs kohaldatav tekst) (ELT L 174 3.6.2020, lk 64)

Muudetud:





Parandatud:









▼B

KOMISJONI DELEGEERITUD MÄÄRUS (EL) 2020/687,

17. detsember 2019,

millega täiendatakse Euroopa Parlamendi ja nõukogu määrust (EL) 2016/429 seoses teatavate loetellu kantud taudide ennetamise ja tõrje eeskirjadega

(EMPs kohaldatav tekst)







I OSA

ÜLDSÄTTED

Artikkel 1

Reguleerimisese ja kohaldamisala

Käesolev määrus täiendab loetellu kantud taudide suhtes kohaldatavaid tauditeadlikkuse, taudiks valmisoleku ja tauditõrje eeskirju, millele on osutatud määruse (EL) 2016/429 artikli 9 lõike 1 punktides a, b ja c.

Need eeskirjad hõlmavad järgmist.

a) II osa hõlmab peetavaid ja looduslikke maismaaloomi, eelkõige järgmist: i) I peatükis sätestatakse tauditõrjemeetmeid täiendavad eeskirjad peetavatel loomadel esineva A-kategooria taudi kahtluse ja selle esinemise ametliku kinnitamise korral, nagu on osutatud määruse (EL) 2016/429 artiklites 53, 54, 55, 58 ja 63; ii) II peatükis sätestatakse täiendavad eeskirjad seoses piirangutsoonide kehtestamisega peetavatel loomadel esineva A-kategooria taudi esinemise ametliku kinnitamise korral, nagu on osutatud määruse (EL) 2016/429 artiklites 64 ja 67; iii) III peatükis sätestatakse täiendavad eeskirjad seoses piirangutsooni taasasustamisega peetavate loomadega A-kategooria taudi esinemise ametliku kinnitamise korral, nagu on osutatud määruse (EL) 2016/429 artiklites 63 ja 68; iv) IV peatükis sätestatakse tauditõrjemeetmeid täiendavad eeskirjad metsloomadel esineva A-kategooria taudi kahtluse ja selle esinemise ametliku kinnitamise korral, nagu on osutatud määruse (EL) 2016/429 artiklis 70; v) V peatükis sätestatakse tauditõrjemeetmeid täiendavad eeskirjad maismaaloomadel esineva B- ja C-kategooria taudi kahtluse ja selle esinemise ametliku kinnitamise korral, nagu on osutatud määruse (EL) 2016/429 artiklites 74 ja 77.

b) III osa hõlmab peetavaid ja looduslikke veeloomi, eelkõige järgmist: i) I peatükis sätestatakse tauditõrjemeetmeid täiendavad eeskirjad veeloomadel esineva A-kategooria taudi kahtluse ja selle esinemise ametliku kinnitamise korral, nagu on osutatud määruse (EL) 2016/429 artiklites 53, 54, 55, 58 ja 63; ii) II peatükis sätestatakse täiendavad eeskirjad seoses piirangutsoonide kehtestamisega veeloomadel esineva A-kategooria taudi esinemise ametliku kinnitamise korral, nagu on osutatud määruse (EL) 2016/429 artiklites 64 ja 67; iii) III peatükis sätestatakse tauditõrjemeetmeid täiendavad eeskirjad veeloomadel esineva A-kategooria taudi kahtluse ja selle esinemise ametliku kinnitamise korral, nagu on osutatud määruse (EL) 2016/429 artiklis 70; iv) IV peatükis sätestatakse tauditõrjemeetmeid täiendavad eeskirjad veeloomadel esineva B- ja C-kategooria taudi kahtluse ja selle esinemise ametliku kinnitamise korral, nagu on osutatud määruse (EL) 2016/429 artiklites 74 ja 77.

c) IV osas on lõppsätted.

Artikkel 2

Mõisted

Käesolevas määruses kasutatakse määruses (EL) 2018/1882 ning Euroopa Parlamendi ja nõukogu määruse (EÜ) nr 853/2004 ( 1 ) I lisas sätestatud mõistete määratlusi, välja arvatud juhul, kui need määratlused hõlmavad käesoleva artikli teises lõigus määratletud mõisteid.

Lisaks kasutatakse ka järgmisi mõisteid:

1) „veovahend“ – maantee- või raudteesõiduk, laev või õhusõiduk;

2) „ööpäevased tibud“ – vähem kui 72 tunni vanused kodulinnud;

3) „sperma“ – looma või loomade muutmata, töödeldud või lahjendatud ejakulaat;

4) „ootsüüdid“ – ootidogeneesi haploidsed staadiumid, sealhulgas sekundaarsed ootsüüdid ja munarakud;

5) „embrüo“ – looma varajane arenemisjärk, mil seda on võimalik siirdada vastuvõtvasse emaslooma;

6) „värske liha“ – liha, hakkliha ja lihavalmistised, sealhulgas vaakumpakendatud või kontrollitud rõhu all pakendatud, mis ei ole läbinud muud töötlust peale jahutamise, külmutamise või kiirkülmutamise;

7) „kabilooma rümp“ – tapetud või surmatud kabilooma kogu keha pärast: — veretustamist, kui tegemist on tapetud loomadega; — siseelundite eemaldamist; — jäsemete eemaldamist randme ja pöiapära juurest; — saba, udara, pea ja naha eemaldamist, välja arvatud sigade puhul.

8) „rups“ – muu värske liha kui punktis 7 määratletud rümbaliha, isegi kui see jääb loomulikult ühendatuks rümbaga;

9) „lihatooted“ – liha töötlemise saadused, sealhulgas töödeldud maod, põied, sooled, sulatatud rasvad, lihaekstraktid ja veretooted, või selliste töödeldud toodete edasise töötlemise saadused, mille lõikepind näitab, et tootel puuduvad värskele lihale iseloomulikud omadused;

10) „kestad“ – põied ja sooled, mida on pärast puhastamist töödeldud koe kaapimise, rasvatustamise ja pesemise teel ning mida on pärast soolamist kuivatatud;

11) „ternespiim“ – peetava looma piimanäärmetest kuni viis päeva pärast poegimist erituv vedelik, milles on palju antikehi ja mineraalaineid ning mille eritumine eelneb toorpiima tootmisele;

12) „ternespiimatooted“ – ternespiima töötlemise saadused või selliste töödeldud toodete edasise töötlemise saadused;

13) „ohutu kaup“ – kaup, mis võib liikuda ilma konkreetselt teatava loetellu kantud taudi vastu suunatud riskimaandamismeetmete võtmiseta olenemata päritoluliikmesriigi või -tsooni staatusest selle taudi suhtes;

14) „tarneahel“ – integreeritud tootmisahel, millel on loetellu kantud taudide suhtes ühine tervisestaatus ning mis koosneb koostöövõrgust, kuhu kuuluvad pädeva asutuse poolt artikli 45 tähenduses heaks kiidetud spetsialiseerunud ettevõtted, mille vahel loomi tootmistsükli lõpetamiseks veetakse;

15) „nakatunud tsoon“ – tsoon, milles võib kohaldada peetavate ja metsloomade või toodete veo piiranguid ning muid tauditõrje- ja bioturvameetmeid, et tõkestada A-kategooria taudi levikut taudi esinemise ametliku kinnitamise korral metsloomadel.

Artikkel 3

Kliinilised läbivaatused, proovivõtukord ja diagnostikameetodid

1. Kui käesoleva määruse kohaselt on A-kategooria taudi esinemise kinnitamiseks või välistamiseks nõutud loomade kliinilist läbivaatust, tagab pädev asutus, et: a) loomade valimi moodustamine kliiniliseks läbivaatuseks toimub kooskõlas järgmisega: i) maismaaloomade puhul I lisa punktiga A.1 ning ii) veeloomade puhul XII lisa punktiga 1; b) kliiniline läbivaatus hõlmab: i) ettevõtte loomatervisestaatuse esialgset üldist hindamist, mis hõlmab kõiki ettevõttes peetavaid loetellu kantud liikidesse kuuluvaid loomi, ning ii) punktis a osutatud valimisse võetud loomade individuaalset läbivaatamist.

2. Kui käesoleva määruse kohaselt on A-kategooria taudi esinemise kinnitamiseks või välistamiseks nõutud laboriuuringuid, tagab pädev asutus et: a) loomadelt proovide võtmine laboriuuringu jaoks toimub kooskõlas järgmisega: i) maismaaloomade puhul I lisa punktiga A.2 ning ii) veeloomade puhul XII lisa punkti 1 alapunktidega b, c, d ja e; b) laboriuuringute diagnostikameetodid vastavad nõuetele, mis on sätestatud: i) maismaaloomade puhul I lisa punktis B ning ii) veeloomade puhul XII lisa punktiga 2; c) proovid saadetakse: i) viivitamata ametlikku laborisse, mis on määratud Euroopa Parlamendi ja nõukogu määruse (EL) 2017/625 ( 2 ) artikli 37 kohaselt; ii) maismaaloomade puhul I lisa punkti C ja veeloomade puhul XII lisa punkti 1 alapunkti f kohaselt ning iii) järgides pädeva asutuse ja labori muid juhtnööre bioturva- ja bioohutustingimuste kohta, et tõkestada A-kategooria taudi tekitajate levikut; d) peetavate loomade korral: i) koostatakse kõikide ettevõttes peetavate loomade ning nende liikide ja kategooriate loend; kodulindude ja vesiviljelusloomade puhul võib loomade arv olla ligikaudne, ning ii) registreeritakse iga sellise loetellu kantud liikidesse kuuluva looma identifitseerimismärk, kellelt proov võeti, või kodulindude ja vesiviljelusloomade korral partii number.

Artikkel 4

Situatsiooniplaanid

Pädev asutus rakendab käesolevas määruses sätestatud meetmeid määruse (EL) 2016/429 artiklis 43 osutatud situatsiooniplaani kohaselt.







II OSA

MAISMAALOOMAD







I PEATÜKK

Tauditõrjemeetmed peetavatel maismaaloomadel esinevate A-kategooria taudide korral







1. jagu

Esialgsed tauditõrjemeetmed peetavatel loomadel esineva A-kategooria taudi kahtluse korral

Artikkel 5

Ettevõtjate kohustused ettevõttes peetavatel loomadel esineva A-kategooria taudi kahtluse korral

Peetavatel loomadel esineva A-kategooria taudi kahtluse korral võtavad ettevõtjad järgmised tauditõrjemeetmed, et tõkestada A-kategooria taudi levikut nende vastutusel olevatelt tabandunud loomadelt ja nende vastutusalasse kuuluvatest ettevõtetest teistele, tabandumata loomadele või inimestele, kuni pädev asutus välistab A-kategooria taudi esinemise:

a) isoleerivad kõik A-kategooria taudi kahtlusega loomad;

b) hoiavad tehniliste ja praktiliste võimaluste piires sõnniku, sealhulgas allapanu ja kasutatud allapanu, ning iga toote, materjali või aine, mis on tõenäoliselt A-kategooria taudiga saastunud ja võib seda tõenäoliselt levitada, isoleeritult ning putukate ja näriliste, loetellu kandmata liikidesse kuuluvate peetavate loomade ja metsloomade eest kaitstult;

c) rakendavad asjakohaseid täiendavaid bioturvameetmeid, et vältida A-kategooria taudi leviku riski;

d) peatavad loetellu kantud liikidesse kuuluvate peetavate loomade kõik veod ettevõttest välja või ettevõttesse;

e) hoiavad ära loetellu kandmata liikidesse kuuluvate loomade, toodete, materjalide, ainete, isikute ja veovahendite mitteolulise liikumise ettevõttest välja või ettevõttesse;

f) tagavad ettevõtte tootmis-, tervise- ja jälgitavusandmete ajakohastamise;

g) esitavad pädevale asutusele tema nõudmisel asjakohase teabe A-kategooria taudi kohta ning

h) järgivad pädeva asutuse juhtnööre A-kategooria taudi tõrje kohta vastavalt määrusele (EL) 2016/429 ja käesolevale määrusele.

Artikkel 6

Pädeva asutuse poolne uurimine ettevõttes peetavatel loomadel esineva A-kategooria taudi kahtluse korral

1. Delegeeritud määruse (EL) 2020/689 artikli 9 lõigete 1, 3 ja 4 kohase ettevõttes peetavatel loomadel esineva A-kategooria taudi kahtluse korral korraldab pädev asutus viivitamata uurimise, et kahtlustatava loetellu kantud taudi esinemine kinnitada või välistada.

2. Lõikes 1 osutatud uurimise käigus tagab pädev asutus, et veterinaarjärelevalve ametnikud teevad vähemalt järgmist: a) ettevõttes olevate loetellu kantud liikidesse kuuluvate peetavate loomade kliinilised läbivaatused ning b) proovide võtmine laboriuuringute jaoks.

Artikkel 7

Esialgsed piiravad ja bioturvameetmed ettevõttes peetavatel loomadel esineva A-kategooria taudi kahtluse korral

1. A-kategooria taudi kahtluse korral ettevõttes võtab pädev asutus ettevõtte ametliku järelevalve alla ja kehtestab viivitamata järgmised esialgsed piiravad ja bioturvameetmed, et tõkestada A-kategooria taudi levikut tabandunud loomadelt ja ettevõttest teistele, tabandumata loomadele või inimestele: a) loetellu kantud liikidesse kuuluvate peetavate loomade ettevõttesse ja ettevõttest välja liikumise keeld; b) loetellu kandmata liikidesse kuuluvate peetavate loomade ettevõttesse ja ettevõttest välja liikumise keeld; c) iga tõenäoliselt A-kategooria taudiga saastunud või seda tõenäoliselt levitava toote, materjali või aine ettevõttest välja liikumise keeld; d) loetellu kantud liikidesse kuuluvate peetavate loomade isoleerimine ja kaitse metsloomade, loetellu kandmata liikidesse kuuluvate loomade ning vajaduse korral putukate ja näriliste eest; e) loetellu kantud liikidesse kuuluvate loomade surmamise keeld, kui pädev asutus ei ole selleks luba andnud, ning f) toodete, materjalide, ainete, isikute ja veovahendite ettevõtetesse mitteolulise liikumise keeld.

2. Erandina lõike 1 punktidest a, b ja c võib pädev asutus lubada loomade ja toodete liikumist A-kategooria taudi kahtlusega ettevõttest välja, kui riskihindamine on tehtud ja tingimusel et: a) loomade ja toodete liikumine vastab kõikidele taudi leviku vältimiseks vajalikele tingimustele ja bioturvameetmetele; b) sihtettevõttes ei ole teisi loetellu kantud liikidesse kuuluvaid peetavaid loomi ning c) sihtettevõte ei ole tapamaja.

3. Lõikes 2 sätestatud erandite tegemise korral võib pädev asutus kehtestada sihtettevõttes lõikes 1 ette nähtud tauditõrjemeetmed.

4. Kui epidemioloogiline olukord seda nõuab, võib pädev asutus anda artikli 12 lõigete 1 ja 2 kohaselt korralduse surmata ennetavalt A-kategooria taudi kahtlusega ettevõttes peetavad loetellu kantud liikidesse kuuluvad loomad.

5. Kõik loomsed kõrvalsaadused, mis on saadud surnud loomadelt, kes on surnud või surmatud ettevõttes, kus kahtlustatakse A-kategooria taudi, töödeldakse või kõrvaldatakse määruse (EÜ) nr 1069/2009 kohaselt, et tagada kahtlustatava taudi tekitaja inaktiveerimine ja tõkestada taudi levikut tabandumata loomadele või inimestele.

Artikkel 8

Loend ja andmete analüüs ettevõttes peetavatel loomadel esineva A-kategooria taudi kahtluse korral

1. A-kategooria taudi kahtluse korral annab pädev asutus korralduse ja kontrollib, et A-kategooria taudi kahtlusega ettevõtete käitajad koostavad viivitamata ja hoiavad ajakohasena loendi, mis sisaldab järgmist: a) ettevõttes peetavate loomade liigid, kategooriad ja arv; kodulindude puhul võib loomade arv olla ligikaudne; b) individuaalne identifitseerimisnumber kõigi sellistesse liikidesse kuuluvate loomade korral, kelle puhul on komisjoni delegeeritud määruse (EL) 2019/2035 ( 3 ) kohaselt individuaalne identifitseerimine kohustuslik. c) nende loetellu kantud liikidesse kuuluvate peetavate loomade liigid, kategooriad ja arv, kes on ettevõttes sündinud, surnud, olnud A-kategooria taudi tunnustega või tõenäoliselt sellesse nakatunud või sellega saastunud; d) iga ettevõttes leiduv toode, materjal või aine, mis on tõenäoliselt asjakohase A-kategooria taudiga saastunud või võib seda levitada, ning e) kui see on asjakohane, siis kõik kohad, mis tõenäoliselt võimaldavad asjakohase A-kategooria taudi siirutajate ellujäämist ettevõttes.

2. Kui ettevõte koosneb mitmest epidemioloogilisest üksusest, esitatakse lõikes 1 loetletud teave iga epidemioloogilise üksuse kohta.

3. Määruse (EL) 2016/429 artiklis 57 osutatud epidemioloogilise uuringu raames analüüsib pädev asutus vähemalt järgmisi A-kategooria taudi kahtlusega ettevõtte andmeid: a) lõikes 1 osutatud loend; b) loetellu kantud liikidesse kuuluvate peetavate loomade päritolu andmed ning ettevõttesse saabumise ja sealt lahkumise kuupäev; c) muude asjakohaste vedude sihtkoha andmed ning ettevõttesse saabumise ja sealt lahkumise kuupäev; d) tootmisandmed ning e) ettevõttesse tehtud kontrollkäikude andmed, kui need on kättesaadavad.

4. Lõikes 3 osutatud andmete analüüs hõlmab vähemalt järelevalveperioodi, mis on II lisas asjaomase taudi suhtes kindlaks määratud ja mida arvutatakse tagasiulatuvalt alates kahtlusest teatamise kuupäevast.

Artikkel 9

Ajutised piirangutsoonid ettevõttes peetavatel loomadel esineva A-kategooria taudi kahtluse korral

1. Ettevõttes peetavatel loomadel esineva A-kategooria taudi kahtluse korral võib pädev asutus kehtestada ajutise piirangutsooni, võttes arvesse järgmisi asjaolusid: a) ettevõtte asukoht loetellu kantud liikidesse kuuluvate A-kategooria taudi kahtlusega peetavate loomade suure tihedusega piirkonnas; b) loetellu kantud liikidesse kuuluvate A-kategooria taudi kahtlusega peetavate loomadega kokku puutuvate loomade või isikute liikumine; c) A-kategooria taudi esinemise kohta artikli 11 kohase kinnituse saamise viibimine; d) ebapiisav teave kahtlustatava A-kategooria taudi võimaliku päritolu ja sissetoomisteede kohta ning e) taudiprofiil, eelkõige taudi edasikandumise teed ja kiirus ning taudi püsimajäämine loomapopulatsioonis.

2. Pädev asutus kohaldab ajutises piirangutsoonis asuvates ettevõtetes vähemalt artiklis 7 sätestatud meetmeid.

3. Pädev asutus võib säilitada ajutise piirangutsooni seni, kuni A-kategooria taudi esinemine ettevõttes, kus seda kahtlustati, on välistatud või kuni see on leidnud kinnitust ja kehtestatakse piirangutsoon vastavalt artiklile 21.

4. Kui epidemioloogiline olukord seda nõuab, võib pädev asutus anda korralduse, et piirangutsoonides asuvad loetellu kantud liikidesse kuuluvad loomad artikli 12 lõigete 1 ja 2 kohaselt ennetavalt surmataks või tapetaks.

Artikkel 10

Meetmed, mida tuleb kohaldada A-kategooria taudi kahtluse korral toidu- ja söödakäitlemisettevõtetes, piiripunktides, loomseid kõrvalsaadusi käitlevates ettevõtetes või muudes asjakohastes kohtades, sealhulgas veovahendites

1. Delegeeritud määruse (EL) 2020/689 artikli 9 lõigete 1, 3 ja 4 kohase A-kategooria taudi kahtluse korral toidu- ja söödakäitlemisettevõtetes, piiripunktides, loomseid kõrvalsaadusi käitlevates ettevõtetes või muudes asjakohastes kohtades, sealhulgas veovahendites, kohaldab pädev asutus: a) artiklite 5–9 asjakohaseid sätteid ning b) vajaduse korral täiendavaid meetmeid, mida on kohandatud konkreetse olukorraga, et tõkestada A-kategooria taudi levikut tabandumata loomadele või inimestele.

2. Pädev asutus kohaldab artiklite 5–9 sätteid ka lõikes 1 osutatud ettevõtetes ja kohtades olevate loomade või toodete päritoluettevõtetes, mis on nakkuskahtlusega.







2. jagu

Tauditõrjemeetmed peetavatel loomadel A-kategooria taudi esinemise ametlikul kinnitamisel

Artikkel 11

A-kategooria taudi esinemise ametlik kinnitamine peetavatel maismaaloomadel

Pädev asutus kinnitab A-kategooria taudi puhangu peetavatel maismaaloomadel ametlikult, kui juhtum leiab kinnitust delegeeritud määruse (EL) 2020/689 artikli 9 lõigete 2, 3 ja 4 kohaselt.

Artikkel 12

Tauditõrjemeetmed ettevõttes peetavatel loomadel esineva A-kategooria taudi puhangu ametlikul kinnitamisel

1. Kui A-kategooria taudi puhang ettevõttes on saanud artikli 11 kohase ametliku kinnituse, annab pädev asutus korralduse kohaldada peale artiklis 7 sätestatud meetmete veterinaarjärelevalve ametnike järelevalve all viivitamata järgmisi tauditõrjemeetmeid: a) kõik tabandunud ettevõttes peetavad loetellu kantud liikidesse kuuluvad loomad surmatakse niipea kui võimalik ettevõttes kohapeal sellisel viisil, et surmamise ajal ja järel välditakse asjakohase A-kategooria taudi tekitaja levimise riski; b) võetakse kõik asjakohased ja vajalikud bioturvameetmed, et vältida A-kategooria taudi võimalikku levimist tabandumata peetavatele või metsloomadele või inimestele; c) surnud või käesoleva lõike punkti a kohaselt surmatud loetellu kantud liikidesse kuuluvate peetavate loomade korjused või nende osad kõrvaldatakse määruse (EÜ) nr 1069/2009 kohaselt; d) kõik ettevõttes olevad potentsiaalselt saastunud tooted, materjalid ja ained isoleeritakse, kuni: i) need kõrvaldatakse või töödeldakse määruse (EÜ) nr 1069/2009 kohaselt, kui tegemist on loomsete kõrvalsaadustega (sh need, mis on saadud surmamise tulemusel, ning loomsed saadused ja loomne paljundusmaterjal); ii) lõpetatakse artikli 15 kohaste puhastus- ja desinfitseerimismeetmete rakendamine, kui tegemist on puhastamiseks ja desinfitseerimiseks sobilike muude materjalide ja ainetega; iii) kõrvaldamine lõpetatakse veterinaarjärelevalve ametnike järelevalve all, kui tegemist on sööda ning muude puhastamiseks ja desinfitseerimiseks sobimatute materjalidega.

2. Pädev asutus annab korralduse ja teeb järelevalvet, et: a) lõike 1 punktis c ja lõike 1 punkti d alapunktis i osutatud loomsete kõrvalsaaduste vedu tabandunud ettevõttest vastab määrusele (EÜ) nr 1069/2009; b) lõike 1 punkti d alapunktis iii osutatud materjalide või ainete vedu tabandunud ettevõttest vastab tema juhtnööridele bioturva- ja bioohutustingimuste kohta, et tõkestada A-kategooria taudi tekitaja levikut.

3. Pädev asutus võtab loetellu kantud liikidesse kuuluvatelt peetavatelt loomadelt enne nende surmamist või surma või selle ajal laboriuuringute jaoks proovid määruse (EL) 2016/429 artiklis 57 osutatud epidemioloogilise uuringu eesmärgil.

4. Erandina lõike 1 punktist a võib pädev asutus pärast riskihindamist ja võttes arvesse muude riskimaandamismeetmete kohaldamise võimalust otsustada: a) anda korralduse surmata loetellu kantud liikidesse kuuluvad peetavad loomad lähimas sobivas kohas sellisel viisil, et surmamise ja veo ajal välditakse A-kategooria taudi levimise riski, või b) lükata loetellu kantud liikidesse kuuluvate peetavate loomade surmamine edasi, tingimusel et nende loomade suhtes kohaldatakse erakorralist vaktsineerimist, nagu on ette nähtud määruse (EL) 2016/429 artiklis 69.

Artikkel 13

Konkreetsed erandid artikli 12 lõike 1 punktist a

1. A-kategooria taudi puhangu korral ettevõttes, kus loetellu kantud liikidesse kuuluvaid loomi peetakse kahes või enamas epidemioloogilises üksuses, võib pädev asutus teha pärast riskihindamist ja vajaduse korral laboriuuringute soodsaid tulemusi artikli 12 lõike 1 punktist a erandi epidemioloogilistele üksustele, kus haiguse esinemine ei ole kinnitust leidnud, tingimusel et: a) määruse (EL) 2016/429 artiklis 57 osutatud epidemioloogilise uuringu käigus ei ole ilmnenud epidemioloogilist seost nende epidemioloogiliste üksuste vahel, kus A-kategooria taud on kinnitust leidnud, ja nende epidemioloogiliste üksuste vahel, kus taud ei ole kinnitust leidnud, et kahtlustada A-kategooria taudi levikut nende vahel, ning b) pädev asutus on kindlaks teinud, et vähemalt järelevalveperioodil, mis on II lisas asjaomase taudi suhtes sätestatud, enne A-kategooria taudi kinnitamist, hoiti epidemioloogilisi üksusi, milles taud ei ole kinnitust leidnud, täiesti eraldi ja nendega tegelesid teised töötajad.

2. Pädev asutus võib teha järgmistele loomade kategooriatele artikli 12 lõike 1 punktist a erandi, kui lõike 3 tingimused on täidetud: a) kinnises ettevõttes peetavad loomad; b) teaduslikel eesmärkidel või kaitstud või ohustatud liikide säilitamisega seotud eesmärkidel peetavad loomad; c) eelnevalt ametlikult haruldase tõuna registreeritud loomad ning d) nõuetekohaselt põhjendatud suure geneetilise, kultuurilise või haridusliku väärtusega loomad.

3. Pädev asutus tagab, et lõikes 2 sätestatud erandi tegemisel on täidetud järgmised tingimused: a) pädev asutus on hinnanud sellise erandi tegemise mõju, eelkõige mõju asjaomase liikmesriigi ja naaberriikide loomatervisestaatusele, ja selle hindamise tulemused näitavad, et loomatervisestaatus ei ole ohus; b) kohaldatakse asjakohaseid bioturvameetmeid, et vältida A-kategooria taudi leviku riski tabandumata peetavatele loomadele või metsloomadele või inimestele, võttes arvesse: i) taudiprofiili ning ii) tabandunud loomaliiki; c) loomade suhtes kohaldatakse asjakohast isoleerimist ja kliinilist järelevalvet, sealhulgas laboriuuringuid, kuni pädev asutus saab tagada, et loomad ei kujuta endast riski A-kategooria taudi levitajana.

4. Pädev asutus võib teha konkreetse erandi artikli 12 lõike 1 punktist a hobuslastele, keda peetakse ettevõtetes, kus III lisas sätestatud tingimustel on leidnud kinnitust kõnealuses lisas osutatud A-kategooria taudi puhang.

Artikkel 14

Täiendavad tauditõrjemeetmed ettevõttes peetavatel maismaaloomadel esineva A-kategooria taudi puhangu korral

1. Pädev asutus võib lisaks artiklis 12 sätestatud meetmetele kehtestada loetellu kandmata liikidesse kuuluvate peetavate loomade ja loetellu kantud liikidesse kuuluvate metsloomade suhtes proovivõtutoimingud, tuginedes määruse (EL) 2016/429 artiklis 57 osutatud epidemioloogilise uuringu käigus saadud teabele.

2. Pädev asutus võib pärast asjaomase A-kategooria taudi edasise leviku riski hindamist ja võttes arvesse muude riskimaandamismeetmete kohaldamise võimalust anda korralduse, et loetellu kandmata liikidesse kuuluvad peetavad loomad ja metsloomad surmataks sellisel viisil, et välditakse A-kategooria taudi levimise riski surmamisel, veol ja kuni surnud loomade tervete korjuste või nende osade kõrvaldamiseni.

Artikkel 15

Esialgne puhastamine ja desinfitseerimine ning putuka- ja närilisetõrje tabandunud ettevõttes

1. Kohe pärast artiklis 12 ja asjakohastel juhtudel pärast artiklis 14 sätestatud meetmete rakendamise lõpetamist annab pädev asutus korralduse ja valvab selle järele, et tabandunud ettevõttes võetaks ette esialgne puhastamine ja desinfitseerimine ning asjakohastel juhtudel putuka- ja närilisetõrje, et vältida A-kategooria taudi levikut.

2. Lõikes 1 osutatud esialgne puhastamine, desinfitseerimine ja tõrje tehakse a) IV lisa punktides A ja B kindlaks määratud menetluste kohaselt, kasutades sobivaid biotsiide, et tagada asjakohase A-kategooria taudi tekitaja hävitamine, ning b) asjakohaselt dokumenteeritult.

3. Kui pädev asutus teeb ühe artikli 13 lõigetes 2 ja 4 sätestatud eranditest, annab ta korralduse lõikes 1 osutatud esialgseks puhastamiseks, desinfitseerimiseks ja tõrjeks, kohandades lõike 2 punktis a osutatud korda konkreetsele olukorrale, ilma et see kahjustaks A-kategooria taudi leviku tõkestamist tabandunud loomadelt ning tabandunud ettevõtetest ja kohtadest teistele, tabandumata loomadele või inimestele.

4. Lisaks lõigetes 1 ja 2 osutatud meetmetele annab pädev asutus korralduse ja valvab selle järele, et veovahendid, mida kasutatakse loomade veoks tabandunud ettevõttesse ja sealt välja, puhastatakse ja desinfitseeritakse nõuetekohaselt ning et asjakohastel juhtudel kohaldatakse nende suhtes meetmeid, mis tagavad putuka- ja närilisetõrje.

Artikkel 16

Esialgse puhastamise ja desinfitseerimise ning siirutajate tõrjega seotud erandid ja erieeskirjad

Pädev asutus võib teha artiklis 15 sätestatud puhastamise ja desinfitseerimise ning putuka- ja närilisetõrje nõudest erandi järgmise puhul:

a) tabandunud ettevõttega epidemioloogiliselt seotud karjamaad erimenetluste korral, mis tagavad asjaomase A-kategooria taudi tekitaja tõhusa inaktiveerimise, võttes arvesse taudiprofiili, ettevõtte tüüpi ja ilmastikutingimusi, ning

b) tabandunud ettevõttest pärit sõnnik, sealhulgas allapanu ja kasutatud allapanu, erimenetluste korral, mis tagavad asjakohase A-kategooria taudi tekitaja tõhusa inaktiveerimise teaduslike tõendite kohaselt.

Artikkel 17

Epidemioloogiliselt seotud ettevõtete ja muude asjakohaste kohtade, sealhulgas veovahendite identifitseerimine

1. Määruse (EL) 2016/429 artiklis 57 osutatud epidemioloogilise uuringu raames ja kõikide epidemioloogiliselt seotud ettevõtete ja muude asjakohaste kohtade, sealhulgas veovahendite identifitseerimiseks teeb pädev asutus kindlaks, kust on pärit kõik A-kategooria taudi puhangu kinnitusega ettevõttes viibivad peetavad loomad ning asjakohast A-kategooria taudi tõenäoliselt levitavad tooted, materjalid, ained, veovahendid ja inimesed, sealhulgas: a) need, mida lähetatakse ettevõttesse ja ettevõttest välja, ning b) need, mis on ettevõttega kokku puutunud.

2. Lõikes 1 osutatud päritolu kindlakstegemine hõlmab vähemalt järelevalveperioodi, mis on II lisas asjakohase taudi suhtes kindlaks määratud ja mida arvutatakse tagasiulatuvalt alates kahtlusest teatamise kuupäevast.

3. Pärast riskihindamist võib pädev asutus lõikes 1 osutatud päritolu kindlakstegemisest välja jätta tooted, mida peetakse ohututeks kaupadeks, nagu on ette nähtud VII lisas.

Artikkel 18

Meetmed, mida tuleb kohaldada epidemioloogiliselt seotud ettevõtetes ja muudes asjakohastes kohtades, sealhulgas veovahendites

1. Kui artikli 17 lõikes 1 ette nähtud päritolu kindlakstegemine näitab, et loetellu kantud liikidesse kuuluvad loomad lähetati selle artikli lõikes 2 osutatud perioodil tabandunud ettevõttest või tabandunud ettevõttesse, siis pädev asutus: a) korraldab uurimisi ning kehtestab veo siht- või päritoluettevõtetes piiravaid ja bioturvameetmeid vastavalt artiklitele 6, 7 ja 8 või b) laiendab artiklis 12 ette nähtud meetmeid viivitamata veo päritolu- või sihtettevõttele, kui on epidemioloogilisi tõendeid taudi levimise kohta sellesse ettevõttesse, sellest ettevõttest või selle ettevõtte kaudu.

2. Pädev asutus kohaldab lõikes 1 osutatud meetmeid teistes ettevõtetes ja asjakohastes kohtades, sealhulgas veovahendites, mis on tõenäoliselt saastunud kokkupuute tõttu tabandunud ettevõttest pärit loomade, toodete, materjalide, ainete, isikute või veovahenditega, mis on identifitseeritud artiklis 17 osutatud päritolu kindlakstegemise raames või määruse (EL) 2016/429 artiklis 57 osutatud epidemioloogilise uuringuga saadud muu asjakohase teabe põhjal.

Artikkel 19

Meetmed, mida tuleb kohaldada päritolu kindlakstegemise käigus identifitseeritud toodete suhtes

1. Pädev asutus annab korralduse ja valvab selle järele, et artiklis 17 osutatud päritolu kindlakstegemise käigus saastununa identifitseeritud sperma, ootsüüdid ja embrüod kõrvaldatakse määruse (EÜ) nr 1069/2009 kohaselt.

2. Pädev asutus annab korralduse käidelda, töödelda või kõrvaldada artiklis 17 osutatud päritolu kindlakstegemise käigus identifitseeritud tooted ja teeb selle üle järelevalvet vähemalt kuni: a) esimese toidutöötlemisettevõtteni, kui tegemist on loomsete saadustega; b) haudejaamani või ettevõtteni, kuhu munad koorumiseks saadeti, kui tegemist on veel koorumata haudemunadega, ning c) esimese töötlemisettevõtteni, kui tegemist on loomsete kõrvalsaaduste, välja arvatud sõnnikuga, või d) ladustamiskohani, kui tegemist on sõnniku, sealhulgas allapanu ja kasutatud allapanuga.

3. Pädev asutus kehtestab tabandunud ettevõttest pärit haudemunadest artikli 17 lõikes 2 osutatud päritolu kindlakstegemise perioodil koorunud kodulindude suhtes ametliku järelevalve, kusjuures see järelevalve kehtestatakse haudemunade kõikides sihtettevõtetes ja seda tehakse 21 päeva jooksul pärast koorumist.

4. Pädev asutus annab korralduse ja valvab selle järele, et vedu loomseid kõrvalsaadusi käitlevatest ettevõtetest toimuks määruse (EÜ) nr 1069/2009 sätete kohaselt.

5. Pädev asutus annab korralduse ja valvab selle järele, et materjalid ja ained, mis on tõenäoliselt asjakohase A-kategooria taudiga saastunud või võivad seda tõenäoliselt levitada, vastaksid tema bioturvalisuse ja bioohutuse tingimustega seotud juhtnööridele, et vältida A-kategooria taudi tekitaja levimist.

Artikkel 20

Meetmed, mida tuleb kohaldada A-kategooria taudi puhangu ametliku kinnitamise korral toidu- ja söödakäitlemisettevõtetes, piirpunktides, loomseid kõrvalsaadusi käitlevates ettevõtetes või muudes asjakohastes kohtades, sealhulgas veovahendites

1. Taudipuhangu artikli 11 kohase ametliku kinnitamise korral toidu- ja söödakäitlemisettevõtetes, piiripunktides, loomseid kõrvalsaadusi käitlevates ettevõtetes või muudes asjakohastes kohtades, sealhulgas veovahendites, kohaldab pädev asutus: a) artiklite 12–19 asjakohaseid sätteid ning b) vajaduse korral täiendavaid meetmeid, mida on kohandatud konkreetse olukorraga, et tõkestada A-kategooria taudi levikut tabandunud loomadelt ning tabandunud ettevõtetest ja kohtadest teistele, tabandumata loomadele või inimestele.

2. Pädev asutus kohaldab artiklite 12–19 sätteid ka tabandunud loomade või lõikes 1 osutatud ettevõtetes ja kohtades leiduvate toodete päritoluettevõtetes.







II PEATÜKK

Piirangutsoonides rakendatavad peetavatel maismaaloomadel esinevate A-kategooria taudide tõrje meetmed







1. jagu

Piirangutsoonis rakendatavad üldised tauditõrjemeetmed

Artikkel 21

Piirangutsooni kehtestamine

1. A-kategooria taudi puhangu korral ettevõttes, toidu- ja söödakäitlemisettevõttes, loomseid kõrvalsaadusi käitlevas ettevõttes või muus kohas, sealhulgas veovahendis, kehtestab pädev asutus tabandunud ettevõtte või koha ümber viivitamata piirangutsooni, mis koosneb järgmisest: a) kaitsetsoon, mis põhineb puhangukohast lähtuval miinimumraadiusel, mis on asjaomase A-kategooria taudi jaoks kindlaks määratud V lisas; b) järelevalvetsoon, mis põhineb puhangukohast lähtuval miinimumraadiusel, mis on asjaomase A-kategooria taudi jaoks kindlaks määratud V lisas, ning c) vajaduse korral määruse (EL) 2016/429 artikli 64 lõikes 1 sätestatud kriteeriumide põhjal täiendavad piirangutsoonid kaitse- ja järelevalvetsooni ümber või naabruses, kui pädev asutus kohaldab järelevalvetsooni suhtes samu käesoleva peatüki 3. jaos sätestatud meetmeid.

2. Pädev asutus kohandab algse piirangutsooni piire, sealhulgas kaitse-, järelevalve- ja täiendavate piirangutsoonide piire, kui kaks või enam piirangutsooni kattuvad A-kategooria taudi täiendavate puhangute tõttu.

▼M1

3. Erandina lõikest 1 võib pädev asutus pärast riskihindamist, milles võetakse arvesse taudiprofiili, otsustada, et piirangutsoon jäetakse kehtestamata, kui A-kategooria taudi puhang tekib järgmistes kohtades: ▼B a) artikli 13 lõikes 2 osutatud loomi pidavad ettevõtted; b) haudejaamad; c) toidu- ja söödakäitlemisettevõtted, piiripunktid, loomseid kõrvalsaadusi käitlevad ettevõtted; d) veovahendid; e) kohad, kus toimub loomade kogumine, ajutine näitus või veterinaarabi osutamine, ning f) muud kohtad, mis ei ole ettevõtted.

Artikkel 22

Piirangutsoonis kohaldatavad meetmed

1. Pädev asutus koostab viivitamata ja hoiab ajakohasena piirangutsoonis asuvate loetellu kantud liikidesse kuuluvaid loomi pidavate ettevõtete loendi, mis sisaldab iga ettevõtte loomade liike, kategooriaid ja arvu; kodulindude puhul võib loomade arv olla ligikaudne.

2. Pädev asutus võib taudi leviku tõkestamiseks ja epidemioloogilise teabe või muude tõendite põhjal rakendada piirangutsoonis asuvates ettevõtetes leiduvate loetellu kantud liikidesse kuuluvate peetavate loomade ennetavat surmamist vastavalt artikli 12 lõigetele 1 ja 2 või nende tapmist.

3. Pädev asutus annab korralduse ja valvab selle järele, et loetellu kantud liikidesse kuuluvate surnud mets- ja peetavate loomade tervete korjuste või nende osade kõik liikumised piirangutsoonist välja toimuksid määruse (EÜ) nr 1069/2009 kohaseks töötlemiseks või kõrvaldamiseks selleks otstarbeks heaks kiidetud ettevõttes: a) liikmesriigi territooriumil või b) teises liikmesriigis vastavalt määruse (EÜ) nr 1069/2009 artikli 48 lõigetele 1 ja 3, kui surnud loomade terveid korjuseid või nende osi ei ole võimalik heakskiidetud ettevõttes töödelda või kõrvaldada selle liikmesriigi territooriumil, kus puhang tekkis.

4. Pädev asutus kehtestab loomade ja toodete veole läbi piirangutsooni eritingimused, et oleks tagatud selle toimumine: a) piirangutsoonis peatumata või maha laadimata; b) eelistades suuri maanteid või põhiraudteid ning c) vältides loetellu kantud liikidesse kuuluvaid loomi pidavate ettevõtete lähedust.

▼M1

5. Piirangutsoonist pärit ja sealt välja viidavate loomsete kõrvalsaadustega, mis on saadud loetellu kantud liikidesse kuuluvatelt loomadelt, peab kaasas olema veterinaarjärelevalve ametniku väljastatud loomatervise sertifikaat, mis kinnitab, et neid on lubatud piirangutsoonist välja viia tingimustel, mille pädev asutus kehtestab käesoleva peatüki kohaselt.

▼B

6. Pädev asutus võib otsustada, et lõikes 5 osutatud sertifikaati ei väljastata asjaomase liikmesriigi siseseks loomsete kõrvalsaaduste liikumiseks, kui kõnealune asutus leiab, et kasutusel olev alternatiivne süsteem tagab, et selliste saaduste saadetised on jälgitavad ja saadused vastavad sellise liikumise puhul kohaldatavatele loomatervisenõuetele.

7. Loetellu kantud liikidesse kuuluvaid loomi pidavates piirangutsooni ettevõtetes muul eesmärgil kui asjakohase A-kategooria taudi esinemise kinnitamiseks või välistamiseks proovide võtmiseks peab olema pädeva asutuse luba.

Artikkel 23

Erandid piirangutsoonis kohaldatavatest meetmetest

Pädev asutus võib pärast riskihindamist teha käesoleva peatüki piirangutsoonides kohaldatavaid meetmeid käsitlevatest sätetest vajalikus ulatuses erandeid:

a) artikli 21 lõike 1 punktis c osutatud täiendavates piirangutsoonides;

b) kui pädev asutus otsustab kehtestada piirangutsooni juhul, kui A-kategooria taudi puhang tekib artikli 21 lõikes 3 osutatud ettevõtetes ja kohtades;

c) kui puhang tekib ettevõttes, kus on kuni 50 tehistingimustes peetavat lindu, või

d) artikli 21 lõikes 3 osutatud ettevõtetes ja kohtades, mis asuvad piirangutsoonis.

Artikkel 24

Nõuded loetellu kantud liikidesse kuuluvate peetavate loomade ja neist saadud toodete veovahenditele

1. Pädev asutus tagab, et veovahendid, mida kasutatakse loetellu kantud liikidesse kuuluvate peetavate loomade ja neist saadud toodete veoks piirangutsoonis, piirangutsoonist välja ja piirangutsooni kaudu, on: a) konstrueeritud ja hooldatud nii, et välditakse loomade, toodete või loomatervist ohustavate esemete lekkimist või väljapääsu; b) puhastatud ja desinfitseeritud kohe pärast iga loomade, toodete või loomatervist ohustavate esemete vedu ning vajaduse korral hiljem uuesti desinfitseeritud ja igal juhul enne loomade või toodete uut laadimist kuivatatud või kuivada lastud ning c) kui see on asjakohane, on nende suhtes enne vedu kohaldatud putuka- ja närilisetõrjemeetmeid.

2. Lõikes 1 osutatud veovahendite puhastamine ja desinfitseerimine toimub: a) pädeva asutuse juhtnööride või kehtestatud menetluste kohaselt, kasutades sobivaid biotsiide, et tagada asjakohase A-kategooria taudi tekitaja hävitamine, ning b) asjakohaselt dokumenteeritult.







2. jagu

Kaitsetsoonis rakendatavad tauditõrjemeetmed

Artikkel 25

Meetmed, mida tuleb kohaldada kaitsetsooni ettevõtetes, kus peetakse loetellu kantud liikidesse kuuluvaid loomi

1. Pädev asutus annab viivitamata korralduse, et kaitsetsooni ettevõtetes, kus peetakse loetellu kantud liikidesse kuuluvaid loomi, välja arvatud ettevõttes, kus leidis kinnitust A-kategooria taudi esinemine, kohaldataks järgmisi meetmeid: a) loetellu kantud liikidesse kuuluvate loomade pidamine eraldi metsloomadest ja loetellu kandmata liikidesse kuuluvatest loomadest; b) täiendava järelevalve rakendamine, et teha kindlaks A-kategooria taudi edasine levik ettevõtetesse, sealhulgas suurenenud haigestumus või suremus või tootmisnäitajate märkimisväärne halvenemine; sellisest suurenemisest või halvenemisest teatatakse viivitamata pädevale asutusele; c) kui see on asjakohane, asjakohaste meetmete rakendamine putuka- ja närilise- ning muude siirutajate tõrjeks ettevõttes ja selle ümber; d) asjakohaste desinfitseerimisvahendite kasutamine ettevõtte sisse- ja väljapääsude juures; e) asjakohaste bioturvanõuete kohaldamine kõikide isikute suhtes, kes puutuvad kokku ettevõttesse sisenevate või sealt väljuvate loetellu kantud liikidesse kuuluvate peetavate loomadega, ning veovahendite suhtes, et vältida asjakohase A-kategooria taudi leviku riski; f) kõikide ettevõtet külastavate isikute registri pidamine ja ajakohastamine, et hõlbustada taudijärelevalvet ja -tõrjet, ning teha see pädevale asutusele tema nõudmisel kättesaadavaks; g) loetellu kantud liikidesse kuuluvate surnud või surmatud peetavate loomade tervete korjuste või nende osade kõrvaldamine artikli 22 lõike 3 kohaselt.

2. Erandina lõike 1 punktist f ei ole külastajate register nõutav ettevõtetes, kus peetakse artikli 13 lõikes 2 osutatud loomi, kui külastajatel ei ole juurdepääsu aladele, kus loomi peetakse.

Artikkel 26

Veterinaarjärelevalve ametnike kontrollkäigud kaitsetsooni ettevõtetesse

1. Pädev asutus tagab, et veterinaarjärelevalve ametnikud teevad pärast A-kategooria taudi puhangu ametlikku kinnitamist niipea kui võimalik ja põhjendamatu viivituseta kõikidesse artiklis 25 osutatud ettevõtetesse vähemalt ühe kontrollkäigu.

2. Lõikes 1 osutatud kontrollkäikude käigus teevad veterinaarjärelevalve ametnikud vähemalt järgmist: a) dokumentide kontroll, sealhulgas tootmis-, tervise- ja jälgitavusandmete analüüs; b) asjaomase A-kategooria taudi sissetoomise või levimise vältimiseks artikli 25 kohaselt kohaldatavate meetmete rakendamise kontroll; c) loetellu kantud liikidesse kuuluvate peetavate loomade kliiniline läbivaatus ning d) vajaduse korral loomadelt laboriuuringute jaoks proovide võtmine, et asjaomase A-kategooria taudi esinemine kinnitada või välistada.

3. Pädev asutus võib nõuda veterinaarjärelevalve ametnike täiendavaid kontrollkäike kaitsetsoonis asuvatesse ettevõtetesse, et teha olukorra järelkontrolli.

4. Pädev asutus registreerib lõigetes 1, 2 ja 3 osutatud tegevused ja kontrollkäigud ning nende tulemused.

5. Kui kaitsetsooni raadius, mis on kindlaks määratud V lisas, on üle 3 km, võib pädev asutus erandina lõikest 1 otsustada, et kontrollida ei tule kõiki artiklis 25 osutatud ettevõtteid, vaid esinduslikku arvu neist kooskõlas I lisa punktiga A.3.

Artikkel 27

Loomade, toodete ja muude materjalidega seotud tegevuste, sealhulgas kaitsetsoonis, kaitsetsoonist välja või kaitsetsooni liikumise keelud

1. Pädev asutus keelab loetellu kantud liikidesse kuuluvate loomade ja neist saadud toodetega ning muude materjalidega seotud tegevused, sealhulgas kaitsetsoonis, kaitsetsoonist välja ja kaitsetsooni liikumise VI lisas esitatud tabeli kohaselt.

2. Pädev asutus võib laiendada lõikes 1 ette nähtud keelde: a) loetellu kandmata liikidesse kuuluvatele loomadele ja sellistelt loomadelt saadud toodetele ning b) muudele tegevustele, sealhulgas liikumistele, peale nende, mis on kindlaks määratud VI lisas.

3. Lõigetes 1 ja 2 sätestatud keeldudest on vabastatud järgmised tooted: a) loomsed saadused, mida peetakse asjaomase taudi puhul VII lisa kohaselt ohututeks kaupadeks; b) loomsed saadused, mida on vastavalt VII lisale asjakohaselt töödeldud; c) tõenäoliselt taudi levitavad tooted või muud materjalid, mis on saadud või toodetud enne II lisas asjaomase taudi suhtes kindlaks määratud järelevalveperioodi, mida arvutatakse tagasiulatuvalt alates kahtlusest teatamise kuupäevast; d) kaitsetsoonis toodetud tooted, mis on saadud loetellu kantud liikidesse kuuluvatelt peetavatelt loomadelt: i) keda peeti väljaspool kaitsetsooni; ii) keda peeti ja kes tapeti väljaspool kaitsetsooni või iii) keda peeti väljaspool kaitsetsooni ja kes tapeti kaitsetsoonis; e) loomsetest kõrvalsaadustest saadud tooted.

4. Lõigetes 1 ja 2 sätestatud keelde kohaldatakse lõikes 3 osutatud toodete suhtes, kui: a) tooted ei olnud tootmisprotsessi, ladustamise ja veo ajal selgelt eraldatud toodetest, mida ei tohi käesoleva määruse kohaselt piirangutsoonist välja saata, või b) pädeval asutusel on epidemioloogilisi tõendeid taudi leviku kohta neile toodetele, neilt toodetelt või nende toodete kaudu.

Artikkel 28

Kaitsetsoonis kehtivatest keeldudest erandite tegemise üldtingimused

1. Erandina artiklis 27 sätestatud keeldudest võib pädev asutus lubada loomade ja toodete vedamist artiklitega 29–38 hõlmatud juhtudel ning neis artiklites sätestatud eritingimustel ja käesoleva artikli lõigetes 2–7 sätestatud üldtingimustel.

Enne loa andmist hindab pädev asutus sellest loa andmisest tulenevaid riske ja hindamine peab näitama, et A-kategooria taudi leviku risk on väga väike.

2. Kõik lubatud veod peavad toimuma: a) ainult mööda määratud marsruute, b) eelistades suuri maanteid või põhiraudteid, c) vältides loetellu kantud liikidesse kuuluvaid loomi pidavate ettevõtete lähedust ning d) mahalaadimise või peatumiseta kuni sihtettevõttes toimuva mahalaadimiseni.

3. Päritoluettevõtte pädev asutus määrab kaitsetsoonist väljaveo või kaitsetsooni sisseveo sihtettevõtte. Kui päritoluettevõtte pädev asutus erineb sihtettevõtte pädevast asutusest, teavitab ta sihtettevõtte pädevat asutust sellisest määramisest.

4. Päritoluettevõtte pädev asutus kontrollib, et sihtettevõte on määramise ja iga loomade või toodete saadetise saamisega nõus.

5. Loomade kaitsetsoonist välja vedamise lubamisel tagab pädev asutus, et sellise veoga ei kaasne A-kategooria taudi leviku riski, tuginedes: a) ettevõttes peetavate loomade, sealhulgas veetavate loomade kliinilisele läbivaatusele, mille tulemused on olnud soodsad; b) vajaduse korral ettevõttes peetavate loomade, sealhulgas veetavate loomade laboriuuringule, mille tulemused on olnud soodsad, ning c) artiklis 26 osutatud kontrollkäikude tulemustele.

6. Toodete kaitsetsoonist välja vedamise lubamisel annab pädev asutus korralduse ja valvab selle järele, et: a) tooted olid kogu tootmisprotsessi ja ladustamise ajal selgelt eraldatud toodetest, mida ei tohi käesoleva määruse kohaselt piirangutsoonist välja saata, ning b) tooteid ei veeta koos toodetega, mida ei tohi käesoleva määruse kohaselt piirangutsoonist välja saata.

7. Lõike 1 kohase loa andmisel tagab pädev asutus, et alates laadimisest, kõigi veotoimingute ajal ja kuni määratud sihtettevõttes mahalaadimiseni kohaldatakse tema juhtnööride kohaselt täiendavaid bioturvameetmeid.

Artikkel 29

Eritingimused loetellu kantud liikidesse kuuluvate peetavate loomade tapamajja veo lubamiseks kaitsetsoonis

1. Pädev asutus võib lubada loetellu kantud liikidesse kuuluvate peetavate loomade vedu kaitsetsoonis asuvatest ettevõtetest tapamajja, mis asub: a) kaitsetsoonis päritoluettevõttele võimalikult lähedal; b) järelevalvetsoonis, kui loomi ei ole võimalik tappa kaitsetsoonis, või c) järelevalvetsoonile võimalikult lähedal, kui loomi ei ole võimalik tappa piirangutsoonis.

2. Pädev asutus annab lõikes 1 ettenähtud lube ainult järgmistel tingimustel: a) veovahend tuleb laadimisel lähetuskoha pädeva asutuse poolt või tema järelevalve all pitseerida; b) tapamaja pädev asutus: i) saab tapamaja käitajalt loetellu kantud liikidesse kuuluvate peetavate loomade saabumise kohta eelnevalt teavet; ii) kinnitab A-kategooria taudi tunnuste puudumist tapaeelse ja tapajärgse kontrolli ajal; iii) valvab selle järele, et tapamaja käitaja oleks kehtestanud tõhusad menetlused tagamaks, et kaitsetsoonist pärit loetellu kantud liikidesse kuuluvaid peetavaid loomi peetakse eraldi ja tapetakse sellistest loomadest eraldi või eri aegadel, eelistatavalt saabumistööpäeva lõpus; iv) kinnitab loomade tapmist loomade päritoluettevõtte pädevale asutusele; v) valvab selle järele, et tapamaja käitaja puhastaks ja desinfitseeriks hooned, kus loomi on peetud ja tapetud, ning et puhastamine ja desinfitseerimine lõpetataks enne, kui teisi loetellu kantud liikidesse kuuluvaid peetavaid loomi neis hoonetes peetakse või tapetakse, ning vi) valvab selle järele, et sellistelt loomadelt liha saamine vastaks artiklis 33 sätestatud tingimustele.

3. Pädev asutus võib lubada loetellu kantud liikidesse kuuluvate peetavate loomade vedamist väljaspool kaitsetsooni asuvatest ettevõtetest kaitsetsoonis asuvasse tapamajja, kui: a) loomi peetakse teistest kaitsetsoonist pärit loomadest eraldi ja tapetakse neist loomadest eraldi või eri ajal; b) saadud värsket liha lõigatakse, veetakse ja ladustatakse kaitsetsoonist pärit loomadelt saadud värskest lihast eraldi ning c) artiklis 24 osutatud veovahendite puhastamine ja desinfitseerimine toimub pärast loomade mahalaadimist ametliku järelevalve all.

4. Erandina määruse (EÜ) nr 1069/2009 artiklist 9 võib pädev asutus lubada töödelda ja kasutada lõigete 1, 2 ja 3 kohaselt tapetud loomadelt saadud loomseid kõrvalsaadusi 3. kategooria materjalina vastavalt määrusele (EÜ) nr 1069/2009 loomsete kõrvalsaaduste töötlemiseks või kõrvaldamiseks heaks kiidetud ettevõttes, mis asub tema territooriumil või mõnes muus liikmesriigis, kui neid ei ole võimalik töödelda või kõrvaldada selle liikmesriigi territooriumil asuvas heakskiidetud ettevõttes, kus puhang tekkis.

Esimeses lõigus osutatud loomsete kõrvalsaaduste veol muus liikmesriigis asuvasse ettevõttesse annavad sihtliikmesriik ja läbitavad liikmesriigid selliseks lähetamiseks loa ja sihtliikmesriigi pädev asutus annab loa nende loomsete kõrvalsaaduste töötlemiseks ja kasutamiseks 3. kategooria materjalina vastavalt määrusele (EÜ) nr 1069/2009.

Artikkel 30

Eritingimused kodulindude teatavate vedude lubamiseks kaitsetsoonis asuvatest ettevõtetest

1. Pädev asutus võib lubada ööpäevaste tibude vedamist kaitsetsoonis asuvast ettevõttest samas liikmesriigis, kuid võimaluse korral väljaspool piirangutsooni asuvasse ettevõttesse, tingimusel et: a) piirangutsoonist pärit munadest koorunud ööpäevaste tibude korral: i) veovahend pitseeritakse laadimisel pädeva asutuse poolt või tema järelevalve all; ii) sihtettevõte võetakse pärast loomade saabumist veterinaarjärelevalve ametnike ametliku järelevalve alla ning iii) piirangutsoonist välja viimise korral jäävad kodulinnud sihtettevõttesse vähemalt 21 päevaks; b) väljastpoolt piirangutsooni pärit munadest koorunud ööpäevaste tibude korral saab lähte-haudejaam tagada, et need munad ei ole kokku puutunud omavahel ega muude haudemunade või piirangutsoonist pärit ööpäevaste tibudega.

2. Pädev asutus võib lubada noorkanade vedamist kaitsetsoonis asuvatest ettevõtetest samas liikmesriigis ja võimaluse korral piirangutsoonis asuvatesse ettevõtetesse, tingimusel et: a) sihtettevõttes ei ole teisi loetellu kantud liikidesse kuuluvaid peetavaid loomi; b) veovahend pitseeritakse laadimisel pädeva asutuse poolt või tema järelevalve all; c) sihtettevõte võetakse pärast loomade saabumist veterinaarjärelevalve ametnike ametliku järelevalve alla ning d) piirangutsoonist välja viimise korral jäävad loomad sihtettevõttesse vähemalt 21 päevaks.

Artikkel 31

Eritingimused haudemunade teatavate vedude lubamiseks kaitsetsoonis

1. Pädev asutus võib lubada haudemunade vedamist: a) kaitsetsoonis asuvast ettevõttest samas liikmesriigis asuvasse haudejaama või b) samas liikmesriigis asuvast ettevõttest kaitsetsoonis asuvasse haudejaama.

2. Lõike 1 punktiga a ette nähtud luba antakse järgmistel tingimustel: a) vanemkarjad, kellelt haudemunad on saadud, on läbinud kliinilise läbivaatuse ja neilt on võetud laboriuuringu jaoks proovid ning tulemused on olnud soodsad; b) haudemune ja nende pakendit desinfitseeritakse enne lähetamist ja haudemunade päritolu on võimalik kindlaks teha ning c) haudemune tuleb vedada veovahendites, mille pädev asutus on pitseerinud.

3. Pädev asutus võib lubada haudemunade vedamist kaitsetsoonis asuvast ettevõttest samas liikmesriigis asuvasse ettevõttesse ettevõttesiseseks koorumiseks, kui: a) vanemkarjad, kellelt haudemunad on saadud, on läbinud kliinilise läbivaatuse ja neilt on võetud laboriuuringu jaoks proovid ning tulemused on olnud soodsad; b) sihtettevõte võetakse ametliku järelevalve alla 21 päevaks pärast munade koorumist; c) kodulinnud peavad jääma punktis b osutatud ajavahemikul sihtettevõttesse ning d) lõike 2 punktides b ja c osutatud nõuded on täidetud.

Artikkel 32

Eritingimused sperma veo lubamiseks kaitsetsoonis asuvatest heakskiidetud loomse paljundusmaterjali ettevõtetest

Pädev asutus võib lubada kaitsetsoonis asuvates heakskiidetud loomse paljundusmaterjali ettevõtetes, välja arvatud haudejaamades, peetavatelt loetellu kantud liikidesse kuuluvatelt loomadelt pärast tabandunud ettevõtte varaseima nakatumise eeldatavat kuupäeva kogutud sperma vedamist, kui on täidetud järgmised tingimused:

a) kõik A-kategooria taudiga seotud tauditõrjemeetmed on kaitsetsoonis artikli 39 kohaselt tühistatud;

b) kõikidele seemendusjaamas viibivatele loetellu kantud liikidesse kuuluvatele peetavatele loomadele on tehtud kliiniline läbivaatus ja neilt on võetud proovid laboriuuringute jaoks, et välistada A-kategooria taudi esinemine seemendusjaamas, ning

c) doonorloomale on tehtud laboriuuring prooviga, mis ei ole võetud varem kui seitse päeva pärast II lisas asjaomase taudi suhtes kindlaks määratud järelevalveperioodi, mida arvutatakse alates sperma kogumise kuupäevast, ja tulemused on olnud soodsad.

Artikkel 33

Eritingimused loetellu kantud liikidesse kuuluvatelt loomadelt saadud värske liha ja toorpiima vedamise lubamiseks kaitsetsooni ettevõtetest

1. Pädev asutus võib lubada kaitsetsoonis asuvates ettevõtetes peetavatelt loetellu kantud liikidesse kuuluvatelt loomadelt saadud värske liha ja toorpiima vedamist, kui: a) need veetakse töötlemisettevõttesse, kus need läbivad ühe VII lisas sätestatud asjakohastest riske maandavatest töötlustest, või b) värske kodulinnuliha korral: i) see on alates tapamajas saamisest märgistatud IX lisa punkti 1 kohaselt ning ii) see ei ole ette nähtud teise liikmesriiki viimiseks.

2. Pädev asutus tagab, et vedu lõike 1 punktis a osutatud töötlemisettevõttesse vastab järgmistele tingimustele: a) värske liha tuleb tapamajas pärast tapajärgset kontrolli märgistada IX lisa punkti 2 kohaselt ja peab sellist märgistust kandma kuni töötlemiseni; b) värske liha ja toorpiima vedu päritoluettevõttest töötlemisettevõttesse peab toimuma suletud mahutites ning c) töötlemisettevõte peab asuma samas piirangutsoonis või piirangutsoonile võimalikult lähedal ning tegutsema veterinaarjärelevalve ametnike järelevalve all.

Artikkel 34

Eritingimused inimtoiduks ettenähtud munade veo lubamiseks kaitsetsoonis asuvatest ettevõtetest

Pädev asutus võib lubada inimtoiduks ettenähtud munade vedamist kaitsetsoonis asuvatest ettevõtetest järgmistesse samas liikmesriigis asuvatesse sihtkohtadesse:

a) pakkimiskeskusesse, tingimusel et need pakendatakse: i) ühekorrapakendisse või ii) pakendisse, mida saab puhastada ja desinfitseerida nii, et see hävitab asjaomase A-kategooria taudi tekitaja;

b) munatoodete valmistamise ettevõttesse, nagu see on sätestatud määruse (EÜ) nr 853/2004 III lisa X jao II peatükis, et neid käideldaks ja töödeldaks Euroopa Parlamendi ja nõukogu määruse (EÜ) nr 852/2004 ( 4 ) II lisa XI peatüki kohaselt.

Artikkel 35

Eritingimused sõnniku, sealhulgas allapanu ja kasutatud allapanu vedamise lubamiseks kaitsetsoonis asuvatest ettevõtetest prügilasse

Pädev asutus võib lubada sõnniku, sealhulgas allapanu ja kasutatud allapanu vedamist kaitsetsoonis asuvatest ettevõtetest samas liikmesriigis asuvasse määratud prügilasse kõrvaldamise eesmärgil ainult pärast määruse (EÜ) nr 1069/2009 artikli 13 punkti c kohast töötlemist.

Artikkel 36

Eritingimused taimsete söödamaterjalide ja põhu kaitsetsoonist välja viimise lubamiseks

Pädev asutus võib lubada kaitsetsoonis toodetud taimsete söödamaterjalide ja põhu vedamist, tingimusel et:

a) need toodeti kohtades, kus ei peeta loetellu kantud liikidesse kuuluvaid loomi;

b) need toodeti söödatöötlemisettevõtetes, kus ei peeta loetellu kantud liikidesse kuuluvaid loomi, ja taimne tooraine on pärit: i) punktis a osutatud kohtadest või ii) väljastpoolt kaitsetsooni;

c) need on ette nähtud kaitsesoonis kasutamiseks või

d) need on läbinud vähemalt ühe riski maandava töötluse vastavalt VIII lisale.

Artikkel 37

Eritingimused loetellu kantud liikidesse kuuluvate peetavate loomade ja toodete heakskiidetud loomseid kõrvalsaadusi käitlevasse ettevõttesse vedamise lubamiseks

1. Pädev asutus võib lubada loetellu kantud liikidesse kuuluvate peetavate loomade vedamist kaitsetsoonis asuvatest ettevõtetest loomsete kõrvalsaaduste töötlemiseks või kõrvaldamiseks heakskiidetud ettevõttesse, kus: a) peetavad loomad viivitamata surmatakse ning b) selle tulemusel tekkivad loomsed kõrvalsaadused kõrvaldatakse määruse (EÜ) nr 1069/2009 kohaselt.

2. Pädev asutus võib lubada toodete vedamist kaitsetsooni ettevõtetest ja kohtadest loomsete kõrvalsaaduste töötlemiseks või kõrvaldamiseks heakskiidetud ettevõttesse, kus tooted kõrvaldatakse või töödeldakse määruse (EÜ) nr 1069/2009 kohaselt.

Artikkel 38

Meetmed, mida tuleb kohaldada kaitsetsooni toidu- ja söödakäitlemisettevõtetes, piiripunktides, loomseid kõrvalsaadusi käitlevates ettevõtetes või muudes asjakohastes kohtades, sealhulgas veovahendites

1. Pädev asutus kohaldab kaitsetsooni toidu- ja söödakäitlemisettevõtetes, piiripunktides, loomseid kõrvalsaadusi käitlevates ettevõtetes või muudes asjakohastes kohtades, sealhulgas veovahendites artiklis 25 ning artiklites 27–38 osutatud asjakohaseid meetmeid.

2. Pädev asutus võib lõikes 1 osutatud ettevõtetes ja kohtades kohaldada konkreetse olukorraga kohandatud täiendavaid meetmeid, et tõkestada A-kategooria taudi levikut kaitsetsoonis ja sellest välja.

Artikkel 39

Tauditõrjemeetmete kestus kaitsetsoonis

1. Pädev asutus võib käesoleva peatüki 1. ja 2. jaos sätestatud meetmed tühistada ainult juhul, kui on möödunud X lisas kehtestatud miinimumperiood ja täidetud järgmised tingimused: a) tabandunud ettevõttes on tehtud artikli 15 kohane esialgne puhastamine ja desinfitseerimine ning asjakohastel juhtudel putuka- ja närilisetõrje ning b) kõikides kaitsetsoonis loetellu kantud liikidesse kuuluvaid loomi pidavates ettevõtetes on loetellu kantud liikidesse kuuluvatele loomadele tehtud kliiniline läbivaatus ja vajaduse korral laboriuuringud vastavalt artiklile 26, ja nende tulemused on olnud soodsad.

2. Kui asjakohast A-kategooria taudi levitab loetellu kantud siirutaja, nagu on osutatud määruses (EL) 2018/1882, võib pädev asutus: a) kehtestada meetmete kestuse kaitsetsoonis igal üksikjuhul eraldi, võttes arvesse taudi leviku riski mõjutavaid tegureid, ning b) näha ette kontroll-loomade sissetoomise.

3. Pärast lõikes 1 osutatud meetmete tühistamist kohaldatakse kaitsetsoonis vähemalt X lisas sätestatud täiendaval ajavahemikul käesoleva peatüki 3. jaoga ette nähtud meetmeid.







3. jagu

Järelevalvetsoonis rakendatavad tauditõrjemeetmed

Artikkel 40

Järelevalvetsooni ettevõtetes kohaldatavad meetmed

Pädev asutus annab korralduse, et kõikides järelevalvetsooni ettevõtetes, kus peetakse loetellu kantud liikidesse kuuluvaid loomi, kohaldataks viivitamata artiklis 25 sätestatud meetmeid.

Artikkel 41

Veterinaarjärelevalve ametnike kontrollkäigud järelevalvetsooni ettevõtetesse

Pädev asutus tagab, et veterinaarjärelevalve ametnikud teevad artikli 26 ja I lisa punkti A.3 kohaselt kontrollkäike järelevalvetsooni valitud ettevõtetesse, kus peetakse loetellu kantud liikidesse kuuluvaid loomi.

Artikkel 42

Loomade, toodete ja muude materjalidega seotud tegevuste, sealhulgas järelevalvetsoonis, järelevalvetsoonist välja või järelevalvetsooni liikumise keelud

Pädev asutus kohaldab keelde, vabastusi ja erandeid loetellu kantud liikidesse kuuluvate loomade ja neist saadud toodetega ning muude materjalidega seotud tegevuste suhtes, sealhulgas järelevalvetsoonist välja ja järelevalvetsooni veo suhtes, artikli 27 kohaselt.

Artikkel 43

Üldtingimused artiklis 42 sätestatud keeldudest erandite tegemiseks

1. ►C1 ◄ Erandina artiklist 42 võib pädev asutus lubada loomade ja toodete vedamist ainult artiklitega 44–52 hõlmatud juhtudel ning neis artiklites sätestatud eritingimustel ja käesoleva artikli lõigetes 2–7 sätestatud üldtingimustel.

Enne loa andmist hindab pädev asutus selle andmisest tulenevaid riske. Hindamine peab näitama, et A-kategooria taudi leviku risk on väga väike.

2. Kõik lubatud liikumised toimuvad: a) eelistades suuri maanteid või põhiraudteid, b) vältides loetellu kantud liikidesse kuuluvaid loomi pidavate ettevõtete lähedust ning c) mahalaadimise või peatumiseta kuni sihtettevõttes toimuva mahalaadimiseni.

3. Päritoluettevõtte pädev asutus määrab järelevalvetsoonist väljaveo või järelevalvetsooni sisseveo sihtettevõtte. Kui pädev asutus ei ole sama mis sihtettevõttel, teavitab ta sihtettevõtte pädevat asutust sellisest määramisest.

4. Päritoluettevõtte pädev asutus kontrollib, et sihtettevõte on määramise ja iga loomade või toodete saadetise saamisega nõus.

5. Loomade järelevalvetsoonist välja vedamise lubamisel tagab pädev asutus, et sellise veoga ei kaasne A-kategooria taudi leviku riski, tuginedes: a) ettevõttes peetavate loomade, sealhulgas veetavate loomade kliinilisele läbivaatusele, mille tulemused on olnud soodsad; b) vajaduse korral ettevõttes peetavate loomade, sealhulgas veetavate loomade laboriuuringule, mille tulemused on olnud soodsad, ning c) artiklis 41 osutatud kontrollkäikude tulemustele, kui need on kättesaadavad.

6. Toodete järelevalvetsoonist välja vedamise lubamisel peab pädev asutus tagama, et: a) tooted olid kogu tootmisprotsessi ja ladustamise ajal selgelt eraldatud toodetest, mida ei tohi käesoleva määruse kohaselt piirangutsoonist välja viia; b) tooteid ei veeta koos toodetega, mida ei tohi käesoleva määruse kohaselt piirangutsoonist välja viia.

7. Lõike 1 kohaste erandite tegemisel tagab pädev asutus, et alates laadimisest, kõigi veotoimingute ajal ja kuni määratud sihtettevõttes mahalaadimiseni kohaldatakse tema juhtnööride kohaselt täiendavaid bioturvameetmeid.

Artikkel 44

Eritingimused loetellu kantud liikidesse kuuluvate peetavate loomade järelevalvetsoonis, järelevalvetsoonist välja ja järelevalvetsooni tapale veo lubamiseks

1. Pädev asutus võib lubada järelevalvetsoonist pärit loetellu kantud liikidesse kuuluvate peetavate loomade vedamist tapamajja, mis asub: a) piirangutsoonis päritoluettevõttele võimalikult lähedal või b) väljaspool piirangutsooni järelevalvetsoonile võimalikult lähedal, kui loomi ei ole võimalik tappa piirangutsoonis ja kui riskihindamine on tehtud.

2. Lõikes 1 osutatud loomadelt saadud liha suhtes kohaldatakse artiklis 49 sätestatud meetmeid.

3. Pädev asutus võib lubada väljastpoolt järelevalvetsooni pärit loetellu kantud liikidesse kuuluvate peetavate loomade vedamist järelevalvetsoonis asuvasse tapamajja.

4. Pädev asutus võib lubada töödelda ja kasutada lõigete 1, 2 ja 3 kohaselt tapetud loomadelt saadud loomseid kõrvalsaadusi 3. kategooria materjalina vastavalt määrusele (EÜ) nr 1069/2009 loomsete kõrvalsaaduste töötlemiseks või kõrvaldamiseks heaks kiidetud ettevõttes, mis asub tema territooriumil või mõnes muus liikmesriigis, kui neid ei ole võimalik töödelda või kõrvaldada selle liikmesriigi territooriumil asuvas heakskiidetud ettevõttes, kus puhang tekkis.

Esimeses lõigus osutatud loomsete kõrvalsaaduste veol muus liikmesriigis asuvasse ettevõttesse annavad sihtliikmesriik ja läbitavad liikmesriigid selliseks lähetamiseks loa ja sihtliikmesriigi pädev asutus annab loa nende loomsete kõrvalsaaduste töötlemiseks ja kasutamiseks 3. kategooria materjalina vastavalt määrusele (EÜ) nr 1069/2009.

Artikkel 45

Eritingimused loetellu kantud liikidesse kuuluvate peetavate kabiloomade teatavate vedude lubamiseks järelevalvetsooni ettevõtetest

1. Pädev asutus võib lubada loetellu kantud liikidesse kuuluvate peetavate kabiloomade vedamist järelevalvetsoonis asuvatele karjamaadele, tingimusel et: a) artiklis 15 osutatud esialgse puhastamise ja desinfitseerimise lõpetamisest ja heakskiitmisest on möödunud 15 päeva ning b) loomad ei puutu kokku teistest ettevõtetest pärit loetellu kantud liikidesse kuuluvate loomadega.

2. Pädev asutus võib pärast riskihindamist lubada loetellu kantud liikidesse kuuluvate peetavate kabiloomade vedamist samasse tarneahelasse kuuluvasse ettevõttesse, mis asub järelevalvetsoonis või sellest väljaspool, et enne tapmist tootmistsükkel lõpetada. Kui sihtettevõte asub väljaspool järelevalvetsooni, kohaldab pädev asutus selles ettevõttes artiklites 40, 41 ja 42 sätestatud meetmeid, kuni päritolukohaks olevas järelevalvetsoonis säilitatakse tauditõrjemeetmed, nagu on sätestatud artiklis 55.

Artikkel 46

Eritingimused kodulindude teatavate vedude lubamiseks järelevalvetsoonis asuvatest ettevõtetest

1. Pädev asutus võib lubada järelevalvetsoonist pärit ööpäevaste tibude vedamist: a) sama liikmesriigi ettevõtetesse, kus nad järelevalvetsooni ettevõtetest pärit munadest koorusid, kui: i) sihtettevõte võetakse pärast loomade saabumist ametliku järelevalve alla ning ii) piirangutsoonist välja viimisel jäävad loomad sihtettevõtetesse vähemalt 21 päevaks; b) sama liikmesriigi ettevõtetesse, kus need väljastpoolt piirangutsooni pärit munadest koorusid, kui lähte-haudejaam saab tagada, et need munad ei ole kokku puutunud omavahel ega muude haudemunade või ööpäevaste tibudega, mis on saadud piirangutsoonis peetavatelt loomadelt.

2. Pädev asutus võib lubada noorkanade vedamist järelevalvetsooni ettevõtetest sama liikmesriigi ettevõtetesse, kui: a) sihtettevõttes ei ole teisi loetellu kantud liikidesse kuuluvaid peetavaid loomi; b) sihtettevõte võetakse pärast noorkanade saabumist ametliku järelevalve alla ning c) kodulinnud jäävad sihtettevõttesse vähemalt 21 päevaks.

Artikkel 47

Eritingimused haudemunade teatavate järelevalvetsooni ettevõtetesse ja neist ettevõtetest vedamise lubamiseks

1. Pädev asutus võib lubada haudemunade vedamist samas liikmesriigis asuvast ettevõttest: a) järelevalvetsoonis asuvasse haudejaama või b) järelevalvetsoonis asuvasse ettevõttesse ettevõttesiseseks koorumiseks.

2. Pädev asutus võib haudemunade vedamist järelevalvetsoonis asuvast ettevõttest sama liikmesriigi haudejaama või samas liikmesriigis asuvasse ettevõttesse ettevõttesiseseks koorumiseks lubada ainult juhul, kui haudemunad ja nende pakendid enne lähetamist desinfitseeritakse ja kui nende munade päritolu on võimalik kindlaks teha.

Artikkel 48

Eritingimused sperma veo lubamiseks järelevalvetsoonis asuvatest heakskiidetud loomse paljundusmaterjali ettevõtetest

Pädev asutus võib lubada järelevalvetsoonis asuvates heakskiidetud loomse paljundusmaterjali ettevõtetes, välja arvatud haudejaamades, peetavatelt loetellu kantud liikidesse kuuluvatelt loomadelt pärast tabandunud ettevõtte varaseima nakatumise eeldatavat kuupäeva kogutud sperma vedamist, eeldusel et:

a) kõik asjaomase A-kategooria taudiga seotud tauditõrjemeetmed on järelevalvetsoonis artikli 55 kohaselt tühistatud;

b) kõikidele seemendusjaamas viibivatele loetellu kantud liikidesse kuuluvatele peetavatele loomadele on tehtud kliiniline läbivaatus ja neilt on võetud proovid laboriuuringute jaoks, et välistada A-kategooria taudi esinemine seemendusjaamas;

c) doonorloomale on tehtud laboriuuring prooviga, mis ei ole võetud varem kui seitse päeva pärast II lisas asjaomase taudi suhtes kindlaks määratud järelevalveperioodi, mida arvutatakse alates sperma kogumise kuupäevast, ja selle tulemused on olnud soodsad.

Artikkel 49

Eritingimused loetellu kantud liikidesse kuuluvatelt peetavatelt loomadelt saadud värske liha ja toorpiima vedamise lubamiseks järelevalvetsoonis asuvatest ettevõtetest

1. Pädev asutus võib lubada järelevalvetsoonis asuvates ettevõtetes peetavatelt loetellu kantud liikidesse kuuluvatelt loomadelt saadud värske liha ja toorpiima vedamist, kui: a) värske liha või toorpiim veetakse töötlemisettevõttesse, et see läbiks ühe VII lisas sätestatud riske maandavatest töötlustest, või b) värske liha on saadud kodulindudelt.

2. Pädev asutus tagab, et lõike 1 punkti a kohaselt veetav värske liha ja toorpiim vastavad järgmistele tingimustele: a) värske liha märgistatakse tapamajas selle saamisel IX lisa kohaselt ja see säilitab selle märgistuse kuni töötlemiseni ning b) töötlemine toimub samas piirangutsoonis või piirangutsoonile võimalikult lähedal asuvas ettevõttes, mis tegutseb veterinaarjärelevalve ametnike järelevalve all.

Artikkel 50

Eritingimused inimtoiduks ettenähtud munade vedamise lubamiseks järelevalvetsooni ettevõtetest

1. Pädev asutus võib lubada inimtoiduks ettenähtud munade vedamist järelevalvetsooni ettevõtetest samas liikmesriigis asuvasse pakkimiskeskusesse, tingimusel et need on pakendatud: a) ühekorrapakendisse või b) pakendisse, mida saab puhastada ja desinfitseerida nii, et see hävitab A-kategooria taudi tekitaja.

2. Pädev asutus võib lubada inimtoiduks ettenähtud munade vedamist järelevalvetsooni ettevõtetest samas liikmesriigis asuvasse munatooteid valmistavasse ettevõttesse, kui: a) munatooteid valmistav ettevõte vastab määruse (EÜ) nr 853/2004 III lisa X jao II peatüki nõuetele ning b) munad veetakse munatooteid valmistavasse ettevõttesse määruse (EÜ) nr 852/2004 II lisa XI peatüki kohaseks käitlemiseks ja töötlemiseks.

Artikkel 51

Eritingimused sõnniku, sealhulgas allapanu ja kasutatud allapanu vedamise lubamiseks järelevalvetsooni ettevõtetest

Pädev asutus võib lubada sõnniku, sealhulgas allapanu ja kasutatud allapanu vedamist järelevalvetsoonis asuvatest ettevõtetest:

a) ilma töötlemata samas järelevalvetsoonis asuvasse prügilasse, mille pädev asutus on selleks eelnevalt heaks kiitnud, või

b) pärast töötlemist liikmesriigi territooriumil asuvasse prügilasse, mille pädev asutus on selleks eelnevalt heaks kiitnud.

Artikkel 52

Eritingimused taimsete söödamaterjalide ja põhu järelevalvetsoonist vedamise lubamiseks

Pädev asutus võib lubada järelevalvetsoonis toodetud taimsete söödamaterjalide või põhu vedamist, tingimusel et söödamaterjalid või põhk:

a) toodeti kohtades, kus ei peeta loetellu kantud liikidesse kuuluvaid loomi ja mis ei ole söödatöötlemisettevõtted;

b) toodeti söödatöötlemisettevõtetes, kus ei peeta loetellu kantud liikidesse kuuluvaid loomi, ja taimne tooraine on pärit: i) punktis a osutatud kohtadest või ii) väljastpoolt järelevalvetsooni;

c) on ette nähtud järelevalvetsoonis kasutamiseks;

d) on läbinud vähemalt ühe VIII lisas sätestatud riske maandava töötluse.

Artikkel 53

Eritingimused loetellu kantud liikidesse kuuluvate peetavate loomade ja loomsete saaduste heakskiidetud ettevõttesse vedamise lubamiseks

1. Pädev asutus võib lubada loetellu kantud liikidesse kuuluvate peetavate loomade vedamist järelevalvetsoonis asuvatest ettevõtetest loomsete kõrvalsaaduste töötlemiseks või kõrvaldamiseks heaks kiidetud ettevõttesse, kus: a) peetavad loomad viivitamata surmatakse ning b) selle tulemusel tekkivad loomsed kõrvalsaadused kõrvaldatakse määruse (EÜ) nr 1069/2009 kohaselt.

2. Pädev asutus võib lubada loomsete saaduste vedamist järelevalvetsooni ettevõtetest ja muudest kohtadest loomsete kõrvalsaaduste töötlemiseks või kõrvaldamiseks heaks kiidetud ettevõttesse, kus need kõrvaldatakse või töödeldakse määruse (EÜ) nr 1069/2009 kohaselt.

Artikkel 54

Meetmed, mida tuleb kohaldada järelevalvetsooni toidu- ja söödakäitlemisettevõtetes, piiripunktides, loomseid kõrvalsaadusi käitlevates ettevõtetes või muudes asjakohastes kohtades, sealhulgas veovahendites

1. Pädev asutus kohaldab järelevalvetsooni toidu- ja söödakäitlemisettevõtetes, piiripunktides, loomseid kõrvalsaadusi käitlevates ettevõtetes või muudes asjakohastes kohtades, sealhulgas veovahendites, artiklis 40 ning artiklites 42–53 osutatud asjakohaseid meetmeid.

2. Pädev asutus võib lõikes 1 osutatud ettevõtetes ja kohtades kohaldada konkreetse olukorraga kohandatud täiendavaid meetmeid, et tõkestada A-kategooria taudi levikut järelevalvetsoonis ja sellest välja.

Artikkel 55

Tauditõrjemeetmete kestus järelevalvetsoonis

1. Pädev asutus võib järelevalvetsoonis käesoleva peatüki 1. ja 3. jao kohaselt kohaldatavad tauditõrjemeetmed tühistada ainult juhul, kui on möödunud XI lisas sätestatud ajavahemik ja täidetud järgmised tingimused: a) kaitsetsoonis on täidetud artiklis 39 sätestatud nõuded ning b) esinduslikul arvul loetellu kantud liikidesse kuuluvaid loomi pidavates ettevõtetes on toimunud veterinaarjärelevalve ametnike kontrollkäigud vastavalt artiklile 41, ja nende tulemused on olnud soodsad.

2. Kui asjakohast A-kategooria taudi levitab loetellu kantud siirutaja vastavalt määrusele (EL) 2018/1882, võib pädev asutus: a) määrata meetmete kestuse järelevalvetsoonis igal üksikjuhul eraldi, võttes arvesse taudi leviku riski mõjutavaid tegureid, ning b) näha ette kontroll-loomade sissetoomise.







4. jagu

Piirangutsoonis uute taudipuhangute korral kohaldatavad erandid

Artikkel 56

Erandid loomade piirangutsoonides veo keeldudest, kui piiravad meetmed säilitatakse

1. Kui artiklites 27 ja 42 sätestatud loomade veo keelud säilitatakse A-kategooria taudi uute puhangute ametliku kinnitamise tõttu kauem kui XI lisas sätestatud perioodiks, võib pädev asutus erandlikel asjaoludel lubada juhtudel, mida artiklites 27 ja 42 sätestatud erandid ei hõlma, loetellu kantud liikidesse kuuluvate peetavate loomade vedamist piirangutsooni ettevõttest, kui: a) ettevõtja on esitanud loa saamiseks põhjendatud taotluse; b) enne loa andmist on hinnatud sellise vedamise lubamisest tulenevaid riske ja hindamine näitab, et A-kategooria taudi leviku risk on väga väike; c) veterinaarjärelevalve ametnikud on teinud loetellu kantud liikidesse kuuluvatele loomadele, sealhulgas veetavatele loomadele kliinilise läbivaatuse ja võtnud neilt laboriuuringute jaoks proovid ning tulemused on olnud soodsad.

2. Loomade vedamise lõike 1 kohasel lubamisel tagab pädev asutus, et vedu vastab artiklis 24 sätestatud nõuetele.







III PEATÜKK

Piirangutsoonide ettevõtete taasasustamine maismaaloomadega

Artikkel 57

Tabandunud ettevõtte taasasustamise lubamise tingimused

1. Pädev asutus annab tabandunud ettevõtte taasasustamiseks loa ainult juhul, kui on täidetud järgmised tingimused: a) lõplik puhastamine ja desinfitseerimine ning asjakohastel juhtudel putuka- ja närilisetõrje on: i) tehtud IV lisa punktides A ja C sätestatud korra kohaselt, kasutades sobivaid biotsiide, et tagada asjaomase A-kategooria taudi tekitaja hävitamine, ning ii) asjakohaselt dokumenteeritud; b) II lisas asjaomase taudi suhtes sätestatud järelevalveperiood, mida arvutatakse alates punktis a sätestatud lõpliku puhastamise ja desinfitseerimise kuupäevast, on möödunud.

2. Pädev asutus valvab selle järele, et lõplik puhastamine ja desinfitseerimine ning asjakohastel juhtudel putuka- ja närilisetõrje tabandunud ettevõttes toimuks lõike 1 punkti a nõuete kohaselt.

3. Pädev asutus ei luba juurdepääsu loetellu kantud liikidesse kuuluvate peetavate loomade karjamaale ajavahemikul, mil seda peetakse saastunuks; see ajavahemik kehtestatakse pärast riskihindamise tegemist.

4. Kui lõikes 1 osutatud lõplikku puhastamist ja desinfitseerimist ning asjakohastel juhtudel putuka- ja närilisetõrjet ei ole tabandunud ettevõttes nõuetekohaselt põhjendatud asjaoludel täielikult toimunud, võib pädev asutus erandina lõikest 1 lubada taasasustamist, tingimusel et: a) artiklis 15 osutatud esialgsest puhastamisest ja desinfitseerimisest on möödunud vähemalt kolm kuud ning b) enne loa andmist on pädev asutus hinnanud sellest loa andmisest tulenevaid riske ja hindamine näitab, et A-kategooria taudi leviku risk on väga väike.

Artikkel 58

Erand artikli 55 lõike 1 punktis b sätestatud nõudest

A-kategooria taudi puhangu ametliku kinnitamise korral toidu- ja söödakäitlemisettevõtetes, kogumiskeskustes, piiripunktides, loomseid kõrvalsaadusi käitlevates ettevõtetes või muudes asjakohastes kohtades, sealhulgas veovahendites, võib pädev asutus lubada tuua loetellu kantud liikidesse kuuluvad loomad tapmiseks, kogumiseks, kontrolliks või veoks uuesti sisse 24 tundi pärast seda, kui on lõpetatud:

a) artiklites 12, 14, 15, 17 ja 18 ning artikli 57 lõike 1 punktis a osutatud meetmete rakendamine ning

b) pädeva asutuse kohaldatavate täiendavate konkreetse olukorraga kohandatud meetmete rakendamine.

Artikkel 59

Tabandunud ettevõtte loetellu kantud liikidesse kuuluvate peetavate loomadega taasasustamise nõuded

1. Pädev asutus valvab selle järele, et tabandunud ettevõtte taasasustamine loetellu kantud liikidesse kuuluvate peetavate loomadega vastaks käesoleva artikli sätetele.

2. Loetellu kantud liikidesse kuuluvad peetavad loomad, kes on ette nähtud taasasustamiseks: a) ei ole pärit ettevõttest, mille suhtes kehtivad III peatükis sätestatud piirangud, ning b) neilt võetakse enne ettevõttesse toomist laboriuuringu tegemiseks proovid, et välistada taudi esinemine, ja tulemused on soodsad.

3. Lõike 2 punkti b kohaldamisel võetakse proove: a) esinduslikul arvul kõikidest ettevõttesse toodavatelt loomadelt, kui nad tuuakse kõik samal ajal ja samast päritoluettevõttest, või b) esinduslikul arvul iga saadetise loomadelt, kui kõik loomad tuuakse eri ajal või eri päritoluettevõtetest. Ööpäevaste tibude korral võib pädev asutus otsustada lõike 2 punktis b osutatud laboriuuringu jaoks proovide võtmise ära jätta.

4. Loetellu kantud liikidesse kuuluvad peetavad loomad, kes on ette nähtud taasasustamiseks, tuuakse ettevõtetesse järgmiselt: a) tabandunud ettevõtte kõikidesse epidemioloogilistesse üksustesse ja hoonetesse; b) eelistatavalt samal ajal või II lisas asjaomase taudi suhtes sätestatud järelevalveperioodil, mida arvutatakse alates esimese looma sissetoomise kuupäevast, või c) vabaõhu-põllumajandusettevõtete korral või kui punktis a sätestatud nõue on ebapraktiline, kasutades kontroll-loomi, kellelt on enne ettevõttesse toomist võetud proovid laboriuuringute jaoks, mille tulemused on olnud asjaomase A-kategooria taudiga seoses soodsad.

5. Veterinaarjärelevalve ametnik teeb tabandunud ettevõttesse vähemalt ühe kontrollkäigu II lisas asjaomase taudi suhtes sätestatud järelevalveperioodi (mida arvutatakse alates loomade ettevõttesse paigutamise kuupäevast) viimasel päeval ja igal juhul enne 30 päeva möödumist sellest päevast, tehes vähemalt: a) dokumentaalse kontrolli, sealhulgas tootmis-, tervise- ja jälgitavusandmete analüüsi; b) loetellu kantud liikidesse kuuluvate peetavate loomade kliinilise läbivaatuse ning c) vajaduse korral loomadelt laboriuuringu jaoks proovide võtmise, et asjaomase A-kategooria taudi esinemine kinnitada või välistada.

6. Iga ettevõttesse sisenev või sealt lahkuv isik peab järgima asjakohaseid bioturvameetmeid, mille eesmärk on tõkestada asjaomase A-kategooria taudi levikut.

7. Loetellu kantud liikidesse kuuluvaid peetavaid loomi võib ettevõttest välja viia ainult pädeva asutuse loal ja üksnes pärast lõike 5 punktis c osutatud laboriuuringul soodsate tulemuste saamist.

8. Loomade ettevõttesse paigutamise kuupäevast kuni artikli 61 kohase taasasustamise lõpuni peab käitaja: a) hoidma ajakohasena loetellu kantud liikidesse kuuluvate peetavate loomade tervise- ja tootmisandmed ning b) teavitama pädevat asutust viivitamata tootmisandmete märkimisväärsest muutusest ja muudest kõrvalekalletest.

9. Kui pädevat asutust teavitatakse lõikes 8 osutatud ajavahemikul ebatavalisest suremusest või asjaomase A-kategooria taudi kliinilistest tunnustest, võtavad veterinaarjärelevalve ametnikud viivitamata laboriuuringu jaoks proovid, et välistada asjakohase A-kategooria taudi esinemine.

10. Pädev asutus võib vabastada kinnised ettevõtted ühe või mitme lõigete 1–9 sätte kohaldamisest, kui ta on hinnanud sellest vabastamisest tulenevaid riske ja hindamine näitab, et A-kategooria taudi leviku risk on väga väike.

Artikkel 60

Tabandunud ettevõtte taasasustamisele esitatavad lisanõuded

1. Pädev asutus annab loa tabandunud ettevõtte taasasustamiseks muude kui loetellu kantud liikidesse kuuluvate peetavate loomadega, võttes arvesse asjaomase A-kategooria taudi leviku ja siirutaja püsimajäämise riski.

2. Pädev asutus võib artiklite 57 ja 59 mõne sätte või kõigi sätete kohaldamisala laiendada, kui kohaldatakse artiklite 7 ja 9 lõikes 4 ette nähtud ennetavat surmamist.

Artikkel 61

Tabandunud ettevõtte taasasustamise lõpp ja tauditõrjemeetmete tühistamine tabandunud ettevõttes

1. Tabandunud ettevõtte taasasustamine arvatakse lõpetatuks pärast artiklites 57 ja 59 ning asjakohastel juhtudel artiklis 60 sätestatud meetmete rakendamise edukat lõpuleviimist.

2. Pädev asutus tühistab kõik tabandunud ettevõttes käesoleva määruse kohaselt kohaldatud tauditõrjemeetmed, kui taasasustamine arvatakse lõike 1 kohaselt lõpetatuks.







IV PEATÜKK

Tauditõrjemeetmed loetellu kantud liikidesse kuuluvate metsloomade puhul

Artikkel 62

Meetmed loetellu kantud liikidesse kuuluvatel metsloomadel esineva A-kategooria taudi kahtluse korral

1. Delegeeritud määruse (EL) 2020/689 artikli 9 lõigete 1, 3 ja 4 kohase loetellu kantud liikidesse kuuluvatel metsloomadel esineva A-kategooria taudi kahtluse korral korraldab pädev asutus viivitamata uurimise, et kahtlustatava loetellu kantud taudi esinemine kinnitada või välistada.

2. Lõikes 1 osutatud uurimise käigus korraldab pädev asutus vähemalt tapajärgsed kontrollid ja laboriuuringute jaoks proovide võtmise maha lastud või surnult leitud loetellu kantud liikidesse kuuluvatelt metsloomadelt, et A-kategooria taudi esinemine kinnitada või välistada.

3. Seoses metsloomade korjustega, mille puhul kahtlustatakse asjakohast A-kategooria taudi, olenemata sellest, kas metsloomad surmati või leiti surnult, tagab päev asutus, et: a) metsloomade terved korjused või nende osad kõrvaldatakse või töödeldakse määruse (EÜ) nr 1069/2009 kohaselt ning b) kui see on võimalik, siis iga materjal või aine, mis on surnud metsloomade või neilt saadud loomsete kõrvalsaadustega kokkupuutumise tõttu tõenäoliselt saastunud, puhastatakse ja desinfitseeritakse või kõrvaldatakse veterinaarjärelevalve ametnike juhtnööride kohaselt ja järelevalve all.

Artikkel 63

Meetmed loetellu kantud liikidesse kuuluvatel metsloomadel esineva A-kategooria taudi puhangu korral

1. Delegeeritud määruse (EL) 2020/689 artikli 9 lõigete 2, 3 ja 4 kohase loetellu kantud liikidesse kuuluvatel metsloomadel esineva A-kategooria taudi puhangu ametliku kinnitamise korral võib pädev asutus määrata taudi edasise leviku tõkestamiseks nakatunud tsooni, tuginedes: a) taudiprofiilile; b) loetellu kantud liikidesse kuuluvate metsloomade hinnangulisele populatsioonile; c) asjaomase A-kategooria taudi levikule kaasa aitavatele riskiteguritele, eriti riskile tuua A-kategooria taud loetellu kantud liikidesse kuuluvaid loomi pidavatesse ettevõtetesse; d) proovide võtmise tulemustele ning e) muudele asjakohastele teguritele.

2. Seoses nende metsloomade korjustega, kelle puhul asjaomane A-kategooria taud on kinnitust leidnud, olenemata sellest, kas metsloomad surmati või leiti surnult, tagab päev asutus, et: a) metsloomade terved korjused või nende osad kõrvaldatakse või töödeldakse määruse (EÜ) nr 1069/2009 kohaselt ning b) kui see on võimalik, siis iga materjal või aine, mis on surnud metsloomade või neilt saadud loomsete kõrvalsaadustega kokkupuutumise tõttu tõenäoliselt saastunud, puhastatakse ja desinfitseeritakse või kõrvaldatakse veterinaarjärelevalve ametnike juhtnööride kohaselt ja järelevalve all.

3. Pädev asutus võib algse nakatunud tsooni piire kohandada: a) et asjaomase A-kategooria taudi edasist levikut tõkestada ning b) kui leiavad kinnitust A-kategooria taudi uued puhangud metsloomadel.

4. Pädev asutus teavitab taudipuhangust ja võetud tõrjemeetmetest viivitamata ettevõtjaid, kliinilisi veterinaararste, jahimehi, muid asjakohaseid pädevaid asutusi ning muid asjassepuutuvaid füüsilisi ja juriidilisi isikuid.

Artikkel 64

Nakatunud tsoonis kohaldatavad meetmed

1. Artikli 63 kohaselt kindlaks määratud nakatunud tsoonis korraldab pädev asutus maha lastud või surnuna leitud loetellu kantud liikidesse kuuluvate metsloomade tapajärgsed kontrollid, sealhulgas vajaduse korral laboriuuringute jaoks proovide võtmise.

2. Pädev asutus teeb nakatunud tsoonis vähemalt järgmist: a) rakendab riskimaandamismeetmeid ja tugevdatud bioturvameetmeid, et tõkestada A-kategooria taudi levimist tabandunud loomadelt ja nakatunud tsoonist tabandumata loomadele või inimestele; b) keelab loetellu kantud liikidesse kuuluvate metsloomade ja neilt saadud loomsete saaduste veo, nagu on ette nähtud komisjoni delegeeritud määruses (EL) 2020/688, ( 5 ) ning c) tagab, et kõik loetellu kantud liikidesse kuuluvate metsloomade korjused, olenemata sellest, kas loomad surmati või leiti surnuna, kõrvaldatakse või töödeldakse määruse (EÜ) nr 1069/2009 kohaselt.

Artikkel 65

Nakatunud tsoonis kohaldatavad lisameetmed

A-kategooria taudi leviku vältimiseks võib pädev asutus nakatunud tsoonis:

a) reguleerida loetellu kantud liikidesse kuuluvate peetavate loomade vedamist;

b) reguleerida jahipidamist ja muid vabaõhutegevusi;

c) piirata loetellu kantud liikidesse kuuluvate metsloomade söötmist ning

d) koostada ja rakendada loetellu kantud liikidesse kuuluvatel metsloomadel esineva A-kategooria taudi likvideerimise kava, kui epidemioloogiline olukord seda nõuab.

Artikkel 66

Operatiivne eksperdirühm

Loetellu kantud liikidesse kuuluvatel metsloomadel esineva A-kategooria taudi puhangu ametliku kinnitamise korral ja juhul, kui pädev asutus määrab artikli 63 kohaselt nakatunud tsooni, moodustab pädev asutus operatiivse eksperdirühma, nagu on osutatud määruse (EL) 2016/429 artiklis 43, et abistada pädevat asutust:

a) epidemioloogilise olukorra ja selle arengu hindamisel;

b) nakatunud tsooni kindlaksmääramisel;

c) nakatunud tsoonis kohaldatavate asjakohaste meetmete ja nende kestuse kehtestamisel käesoleva peatüki kohaselt ning

d) likvideerimiskava koostamisel, kui see on asjakohane.

Artikkel 67

Meetmete kestus nakatunud tsoonis

Pädev asutus säilitab nakatunud tsoonis käesoleva peatüki kohaselt kohaldatavad meetmed seni, kuni epidemioloogiline teave näitab, et asjaomane metsloomapopulatsioon ei kujuta endast enam riski A-kategooria taudi viijana ettevõtetesse, kus peetakse loetellu kantud liikidesse kuuluvaid loomi, ja operatiivrühm soovitab meetmed tühistada.







V PEATÜKK

Tauditõrjemeetmed maismaaloomadel esinevate B- ja C-kategooria taudide korral

Artikkel 68

Esialgsed tauditõrjemeetmed, mida tuleb kohaldada, kui pädev asutus kahtlustab B- või C-kategooria taudi esinemist taudivaba staatuse saanud liikmesriigis või tsoonis

Kui liikmesriigis või tsoonis, mis on saanud määruse (EL) 2016/429 artikli 36 lõike 4 või delegeeritud määruse (EL) 2020/689 artikli 84 lõike 1 kohaselt taudivaba staatuse, kahtlustatakse delegeeritud määruse (EL) 2020/689 artikli 9 lõike 1, 3 või 4 kohaselt B- või C-kategooria taudi esinemist, kohaldab pädev asutus meetmeid, mis on sätestatud:

a) Brucella abortus’e, B. melitensis’e või B. suis’i nakkuse, Mycobacterium tuberculosis’e kompleksi põhjustatud nakkuse, veiste enzootilise leukoosi, veiste nakkava rinotrahheiidi/nakkava pustuloosse vulvovaginiidi, Aujeszky haiguse viiruse nakkuse ja veiste viirusdiarröa puhul delegeeritud määruse (EL) 2020/689 artiklites 21, 22 ja 23;

b) marutaudiviiruse nakkuse puhul delegeeritud määruse (EL) 2020/689 artiklis 35 ning

c) lammaste katarraalse palaviku (serotüüp 1–24) puhul delegeeritud määruse (EL) 2020/689 artiklis 41.

Artikkel 69

B- või C-kategooria taudi esinemise kinnitamise korral kohaldatavad tauditõrjemeetmed

Kui liikmesriigis või tsoonis, mis on saanud määruse (EL) 2016/429 artikli 36 lõike 4 või delegeeritud määruse (EL) 2020/689 artikli 84 lõike 1 kohaselt taudivaba staatuse, leiab delegeeritud määruse (EL) 2020/689 artikli 9 lõike 2 kohaselt kinnitust B- või C-kategooria taudi esinemine, kohaldab pädev asutus meetmeid, mis on sätestatud:

a) Brucella abortus’e, B. melitensis’e või B. suis’i nakkuse, Mycobacterium tuberculosis’e kompleksi põhjustatud nakkuse, veiste enzootilise leukoosi, veiste nakkava rinotrahheiidi/nakkava pustuloosse vulvovaginiidi, Aujeszky haiguse viiruse nakkuse ja veiste viirusdiarröa puhul delegeeritud määruse (EL) 2020/689 artiklites 24–31;

b) marutaudiviiruse nakkuse puhul delegeeritud määruse (EL) 2020/689 artiklis 36 ning

c) lammaste katarraalse palaviku (serotüüp 1–24) puhul delegeeritud määruse (EL) 2020/689 artiklis 42.







III OSA

VEELOOMAD







I PEATÜKK

Tauditõrjemeetmed vesiviljelusloomadel esinevate A-kategooria taudide korral







1. jagu

Esialgsed tauditõrjemeetmed vesiviljelusloomadel esineva A-kategooria taudi kahtluse korral

Artikkel 70

Ettevõtjate kohustused ettevõtetes peetavatel vesiviljelusloomadel esineva A-kategooria taudi kahtluse korral

Loetellu kantud vesiviljelusloomadel esineva A-kategooria taudi kahtluse korral võtavad ettevõtjad järgmised tauditõrjemeetmed, et tõkestada A-kategooria taudi levimist nende vastutusel olevatelt tabandunud loomadelt ja nende vastutusalas olevatest vesiviljelusettevõtetest teistele, tabandumata veeloomadele, kuni pädev asutus välistab A-kategooria taudi esinemise:

a) isoleerivad kõik ettevõttes olevad A-kategooria taudi nakatumise kahtlusega vesiviljelusloomad, kui see on tehniliselt võimalik;

b) väldivad vesiviljelusloomade vedu ettevõttesse ja sealt välja;

c) registreerivad kõik külastused ning ettevõttest välja ja ettevõttesse liikumised;

d) hoiavad iga toote, seadme, materjali või aine, mis võib tõenäoliselt olla A-kategooria taudidega saastunud ja neid levitada, isoleeritult ning siirutajate ja muude veeloomade eest võimalikult kaitstult;

e) rakendavad asjakohaseid bioturvameetmeid, et vältida A-kategooria taudi levikut;

f) esitavad pädevale asutusele tema nõudmisel asjakohase teabe A-kategooria taudi kohta ning

g) järgivad pädeva asutuse juhtnööre A-kategooria taudi tõrje kohta vastavalt määrusele (EL) 2016/429 ja käesolevale määrusele.

Artikkel 71

Pädeva asutuse poolne uurimine ettevõttes peetavatel vesiviljelusloomadel esineva A-kategooria taudi kahtluse korral

1. Delegeeritud määruse (EL) 2020/689 artikli 9 lõigete 1, 3 ja 4 kohase ettevõttes peetavatel vesiviljelusloomadel esineva A-kategooria taudi kahtluse korral korraldab pädev asutus viivitamata uurimise, et kahtlustatava loetellu kantud taudi esinemine kinnitada või välistada.

2. Lõikes 1 osutatud uurimise käigus tagab pädev asutus, et veterinaarjärelevalve ametnikud teevad vähemalt järgmist: a) vesiviljelusloomade kliinilised läbivaatused ning b) proovide võtmine laboriuuringute jaoks.

Artikkel 72

Esialgsed piiravad ja bioturvameetmed, mida tuleb kohaldada vesiviljelusloomadel esineva A-kategooria taudi kahtluse korral

1. A-kategooria taudi kahtluse korral ettevõttes võtab pädev asutus ettevõtte ametliku järelevalve alla ja kehtestab viivitamata järgmised esialgsed piiravad ja bioturvameetmed, et tõkestada A-kategooria taudi levimist tabandunud vesiviljelusloomadelt ja ettevõttest tabandumata veeloomadele: a) vesiviljelusloomade ettevõttesse ja ettevõttest välja veo keeld; b) veovahendite ja seadmete mitteolulise ettevõttest välja liikumise keeld; c) vesiviljelusloomade inimtoiduks tapmise keeld; d) kui see on tehniliselt võimalik ja kui seda peetakse vajalikuks, korraldus kõik vesiviljelusloomad isoleerida, ning e) kui see on teostatav, asjakohaste vahendite ja meetmete rakendamine lindude ja teiste röövloomade tõrjeks.

2. Pädev asutus võib anda korralduse loetellu kantud liikide ennetavaks surmamiseks tabandunud ettevõttes, kus kahtlustatakse A-kategooria taudi esinemist, tingimusel et kohaldatakse kõiki vajalikke bioturvameetmeid ja muid riskimaandamismeetmeid, et tõkestada A-kategooria taudi levimist ettevõttest välja.

3. Pädev asutus lubab erandina määruse (EÜ) nr 1069/2009 artikli 10 punktist i ja pärast riskihindamist vesiviljelusloomade vedamist, mille ainus eesmärk on nende kohene surmamine tauditõrjet tegevas veeandide ettevõttes või 1. või 2. kategooria loomsete kõrvalsaadustena töötlemiseks või kõrvaldamiseks kõnealuse määruse kohaselt heaks kiidetud ettevõttes. Sellise loa võib anda ainult juhul, kui kohaldatakse vajalikke bioturvameetmeid ja muid riskimaandamismeetmeid, et tõkestada A-kategooria taudi levikut.

4. Kõik surnud või käesoleva artikli kohaselt surmatud vesiviljelusloomadelt saadud loomsed kõrvalsaadused, sealhulgas lihaga molluskikarbid, töödeldakse või kõrvaldatakse erandina määruse (EÜ) nr 1069/2009 artikli 10 punktist i selle määruse kohaselt 1. või 2. kategooria materjalina, et tagada asjaomase tauditekitaja inaktiveerimine ja vältida taudi levikut muudele veeloomadele.

Artikkel 73

Loend ja andmete analüüs vesiviljelusloomadel esineva A-kategooria taudi kahtluse korral

1. A-kategooria taudi kahtluse korral annab pädev asutus korralduse ja kontrollib, et A-kategooria taudi kahtlusega ettevõtete käitajad koostavad viivitamata ja hoiavad ajakohasena loendi, mis sisaldab järgmist: a) kõigi ettevõttes peetavate vesiviljelusloomade liigid, kategooriad ja kogused (arv, maht või kaal); b) iga toode, materjal või aine, mis on tõenäoliselt A-kategooria taudiga saastunud või võib seda levitada, ning c) iga päev registreeritav suremus ettevõtte igas epidemioloogilises üksuses.

2. Määruse (EL) 2016/429 artiklis 57 osutatud epidemioloogilise uuringu raames, mis tehakse taudikahtlusega ettevõtetes, analüüsivad veterinaarjärelevalve ametnikud vähemalt määruse (EL) 2016/429 artikli 186 lõikes 1 loetletud andmeid.

Artikkel 74

Tauditõrjemeetmete laiendamine teistele ettevõtetele A-kategooria taudi kahtluse korral

Selleks et tõkestada A-kategooria taudi levimist, teeb pädev asutus artiklis 71 ette nähtud uurimise ja laiendab artiklites 72 ja 73 sätestatud asjakohaseid meetmeid pärast riskihindamist:

a) ettevõtetele, mis asuvad taudikahtlusega ettevõttega samas bioturvarühmikus või kus on vahemaa, hüdrodünaamiliste või topograafiliste tingimuste tõttu suurenenud risk saada taudikahtlusega ettevõttest asjaomane tauditekitaja;

b) muudele kui punktis a osutatud ettevõtetele, millel on taudikahtlusega ettevõttega otsene epidemioloogiline seos.

Artikkel 75

Ajutised piirangutsoonid ettevõtte ümber

Pädev asutus võib kehtestada ajutise piirangutsooni sellise ettevõtte ümber, kus kahtlustatakse A-kategooria taudi esinemist ja kohaldatakse artiklites 72 ja 73 osutatud esialgseid tauditõrjemeetmeid, võttes arvesse järgmisi asjaolusid:

a) ettevõtte asukoht piirkonnas, kus on teisi loetellu kantud liikidesse kuuluvaid A-kategooria taudi kahtlusega vesiviljelusloomi pidavaid ettevõtteid;

b) loomade liikumine taudikahtlusega ettevõtte läheduses;

c) A-kategooria taudi esinemise kohta artikli 77 kohase kinnituse saamise viibimine;

d) ebapiisav teave kahtlustatava A-kategooria taudi võimaliku päritolu ja sissetoomisteede kohta ning

e) taudiprofiil, eelkõige taudi edasikandumise teed ja kiirus ning taudi püsimajäämine asjaomases loetellu kantud liikidesse kuuluvate vesiviljelusloomade populatsioonis.

Artikkel 76

Meetmed, mida tuleb kohaldada A-kategooria taudi kahtluse korral toidu- ja söödakäitlemisettevõtetes, puhastamiskeskustes, lähetamiskeskustes, piiripunktides, loomseid kõrvalsaadusi käitlevates ettevõtetes või muudes asjakohastes kohtades, sealhulgas veovahendites

1. Delegeeritud määruse (EL) 2020/689 artikli 9 lõigete 1, 3 ja 4 kohase A-kategooria taudi kahtluse korral toidu- ja söödakäitlemisettevõtetes, puhastamiskeskustes, lähetamiskeskustes, piiripunktides, loomseid kõrvalsaadusi käitlevates ettevõtetes või muudes asjakohastes kohtades, sealhulgas veovahendites kohaldab pädev asutus: a) artiklites 71–75 sätestatud meetmeid ning b) vajaduse korral täiendavaid meetmeid, mida on kohandatud konkreetse olukorraga, et tõkestada A-kategooria taudi levimist kahtluse all olevatelt loomadelt ja kahtluse all olevatest ettevõtetest või kohtadest tabandumata loomadele.

2. Pädev asutus kohaldab artiklite 71–75 sätteid ka lõikes 1 osutatud ettevõtetes ja kohtades leiduvate loomade või toodete päritoluettevõtetes.







2. jagu

Tauditõrjemeetmed vesiviljelusloomadel A-kategooria taudi esinemise ametliku kinnitamise korral

Artikkel 77

Vesiviljelusloomadel A-kategooria taudi esinemise ametlik kinnitamine

Pädev asutus kinnitab A-kategooria taudi puhangu vesiviljelusloomadel ametlikult, kui delegeeritud määruse (EL) 2020/689 artikli 9 lõigetes 2, 3 ja 4 sätestatud tingimused on täidetud.

Artikkel 78

Tauditõrjemeetmed A-kategooria taudi puhangu ametliku kinnitamise korral ettevõttes

1. Pärast A-kategooria taudi puhangu artikli 77 kohast ametlikku kinnitamist annab pädev asutus lisaks artiklites 72 ja 73 sätestatud meetmetele korralduse, et ettevõttes, kus leidis ametlikult kinnitust A-kategooria taudi puhang, kohaldataks veterinaarjärelevalve ametnike järelevalve all viivitamata järgmisi tauditõrjemeetmeid: a) loetellu kantud liikidesse kuuluvad kalad ja koorikloomad surmatakse niipea kui võimalik ja loetellu kantud liikidesse kuuluvad molluskid eemaldatakse veest niipea kui võimalik; b) punktis a osutatud loomad kõrvaldatakse erandina määruse (EÜ) nr 1069/2009 artikli 10 punktist i selle määruse kohaselt 1. või 2. kategooria materjalina; c) punktides a ja b sätestatud meetmed võetakse: i) ettevõttes, kus A-kategooria taudi puhang leidis ametlikult kinnitust, koos järgneva kohapealse töötlemisega või ii) tauditõrjet tegevas veeandide ettevõttes või ettevõttes, mis on määruse (EÜ) nr 1069/2009 kohaselt heaks kiidetud töötlemiseks või kõrvaldamiseks viisil, mis ennetab A-kategooria taudi leviku riski; d) loetellu kandmata liikidesse kuuluvad vesiviljelusloomad surmatakse või tapetakse inimtoiduks niipea kui võimalik või kui tegemist on molluskitega, eemaldatakse lõike 1 punkti b kohaselt veest niipea kui võimalik; e) kohaldatakse asjakohaseid meetmeid, et piirata A-kategooria taudi võimalikku levimist looduslikele veeloomadele ja looduslikelt veeloomadelt, kes võivad ettevõttega epidemioloogiliselt kokku puutuda; f) kõik potentsiaalselt saastunud tooted, materjalid ja ained isoleeritakse, kuni: i) need määruse (EÜ) nr 1069/2009 kohaselt kõrvaldatakse, kui tegemist on loomsete kõrvalsaadustega; ii) erandina määruse (EÜ) nr 1069/2009 artikli 10 punktist i kõrvaldatakse või töödeldakse selle määruse kohase 1. või 2. kategooria materjalina, kui tegemist on loomsete saadustega; iii) on lõpetatud artikli 80 kohaste puhastus- ja desinfitseerimismeetmete rakendamine, kui tegemist on puhastamiseks ja desinfitseerimiseks sobivate materjalide ja ainetega, ning iv) need viiakse ettevõttest ära ja kõrvaldatakse veterinaarjärelevalve ametnike järelevalve all, kui tegemist on sööda ning muude puhastamiseks ja desinfitseerimiseks sobimatute materjalidega.

2. Pädev asutus annab korralduse ja valvab selle järele, et: a) lõike 1 punkti f alapunktis i osutatud loomsete kõrvalsaaduste ja lõike 1 punkti f alapunktis ii osutatud loomsete saaduste vedu tabandunud ettevõttest vastab määrusele (EÜ) nr 1069/2009, ning b) lõike 1 punkti f alapunktis iv osutatud materjalide või ainete vedu tabandunud ettevõttest vastab tema poolt bioturva- ja bioohutustingimuste kohta antud juhtnööridele, et tõkestada A-kategooria taudi tekitaja levimist.

3. Erandina lõike 1 punktist a võib pädev asutus pärast riskihindamist lubada kalade või koorikloomade tapmist või molluskite veest eemaldamist inimtoiduks ettevõttes või tauditõrjet tegevas veeandide ettevõttes, tingimusel et võetakse sobivad bioturvameetmed ja muud vajalikud riskimaandamismeetmed, et tõkestada A-kategooria taudi levikut. Kõik selle erandi kohaldamisel saadud loomsed kõrvalsaadused töödeldakse või kõrvaldatakse erandina määruse (EÜ) nr 1069/2009 artikli 10 punktist i selle määruse kohaselt 1. või 2. kategooria materjalina.

4. Erandina lõike 1 punktist d võib pädev asutus pärast riskihindamist otsustada loetellu kandmata liikidesse kuuluvaid vesiviljelusloomi mitte surmata, tappa või veest eemaldada, tingimusel et kohaldatakse asjakohaseid riskimaandamismeetmeid, et ennetada asjakohase A-kategooria taudi ettevõttest leviku riski.

5. Erandina lõike 1 punkti f alapunktist ii võib pädev asutus pärast riskihindamist lubada loomseid saadusi artikli 83 kohaselt turule viia.

Artikkel 79

Konkreetsed erandid tõrjemeetmetest ettevõtetes, kus loetellu kantud liike peetakse teaduslikel eesmärkidel või ohustatud liikide säilitamisega seotud eesmärkidel

1. Pädev asutus võib teha artikli 78 lõike 1 punktides a ja c sätestatud meetmetest erandeid A-kategooria taudi esinemise ametliku kinnitamise korral ettevõtetes, kus loetellu kantud liike peetakse teaduslikel eesmärkidel või ohustatud liikide säilitamisega seotud eesmärkidel, tingimusel et: a) asjaomase liikmesriigi või muude liikmesriikide loomatervisestaatust ei seata ohtu ning b) võetakse kõik artiklis 78 loetletud asjakohased bioturvameetmed, et ennetada A-kategooria taudi tekitaja leviku riski.

2. Lõike 1 kohase erandi tegemisel tagab pädev asutus, et loetellu kantud liikidesse kuuluvaid vesiviljelusloomi, kes on erandiga hõlmatud: a) peetakse tegevuskohtades, kus rakendatakse asjakohaseid bioturvameetmeid asjaomase A-kategooria taudi leviku vältimiseks, ning b) nende suhtes tehakse täiendavat järelevalvet ja laboriuuringuid ning neid ei viida ettevõttest välja, kuni laboriuuringud on näidanud, et nad ei kujuta endast riski asjaomase A-kategooria taudi edasise levitajana.

Artikkel 80

Puhastamine ja desinfitseerimine

1. Pädev asutus annab korralduse, et ettevõtjad puhastaksid ja desinfitseeriksid kohe pärast artiklis 78 sätestatud tauditõrjemeetmete rakendamise lõpetamist: a) ettevõtte, niivõrd kui pädev asutus peab seda tehniliselt võimalikuks; b) loomakasvatusega seotud seadmed, sealhulgas, kuid mitte ainult söötmis-, sorteerimis-, ravi- ja vaktsineerimisseadmed ning tööpaadid; c) tootmisega seotud varustuse, sealhulgas, kuid mitte ainult puurid, võrgud, pukkalused, kotid ja õngejad